
"La plej grava afero de la vivo" povus esti alia titolo de ĉi tiu libro. 
Ĉar ĝia enhavo temas pri tiu afero. Pro tio la respondeco estas tiel 
grandega, skribi pri ĉi tiu temo same kiel neglekti skribi pri ĝi. 

Malgraŭ pli bona sciado ja multaj homoj iradas sur la vojo al eterna 
pereo. Se ĉi tiu libro povus fariĝi ia voksignalo - kvazaŭ "atentu!", 
kvazaŭ "returnu!" - ĝi povus ege multon signifi por tiaj homoj. 

Sed kvankam Svedujo estas nomata "lando kristana" kaj havas tiel 
multe da kristana predikado, en formoj parola, presita k.a., inter la 
homoj troviĝas tiom da diversaj konceptoj, multaj miskomprenoj - kaj 
allogaj! - pri la aferoj spiritaj kaj eternaj. Tio estas fakto ekde la ateisto 
ĝis en la vicoj de la religiuloj mem. 





"Iufoje vojo ŝajnas ĝusta al homo, kaj tamen ĝia fino kondukas al la 
morto" (Sentencoj de Salomono 14:12). Tio estas terure vera vorto. 

Ankaŭ la privata adorado de la "domdioj" influas pli kaj pli. "Mi 
kredas tiel", "ni kredas tiel kaj ĉi tiel". Kvazaŭ estus bazo por la 
malnova slogano "ĉiu feliĉiĝas per sia kredo", senkonsidere kian 
kredon, kian fundamenton por ĝi, aŭ ĉu ĝi entute havas fundamenton. 

Sana prudento ja nepre diras al ĉiu pensanta homo, ke la vero ne 
povas esti tiom diversa, kiom sur la tero troviĝas da mi-kredoj, ni- 
kredoj, religioj kaj instruoj. 

La vero povas esti nur unu. 

Ankaŭ ne helpas, ke ni klopodas fermi okulojn kaj orelojn, dirante: 
"Mi ne vidas, mi ne aŭdas, mi ne kredas." La realo kaj la vero estas 
tamen same faktaj, same teruraj, same belegaj. 

Sed se la homo nur permesas, la belegaj vero kaj realo povas liberigi 
kaj savi lin el tio, kio estas terura fakto. 


Kiel la ŝipestro aŭ la piloto, kiu ne konis ĉiujn subakvajn rifojn de la 
marbordo sed tamen gvidis la ŝipon sekure al ĝia haveno, kondukante 
ĝin laŭ la konataj kaj senriskaj pasejoj, tiel ĉi tiu libro nek intencas nek 
kapablas montri ĉiujn spiritajn rifojn kaj spirite erarigajn vojojn. Nur la 
plej ofta tiuspeca estos pritraktita ĉi tie. Cetere la libro ĉefe deziras esti 
nur fingro montranta la vojon, la pasejon, la veron - tiun solan, sen kiu 
ĉiu homo nehelpeble pereas. 

Jam plurajn jarojn la subskribinto sentis vokiĝon libroforme verki 
pri ĉi tiu temo, sed tio - kiel oni ofte diras - ne efektiviĝis. Lastatempe 
li tamen spertis kvazaŭ respondecon plenumi la verkadon. 


La intenco estis fari nur malgrandan kajeron, sed dum la verkado ĉio 



kreskis ĝis la amplekso nun prezentita. Tamen, feliĉe, ĝi limiĝis je 
negranda libro. 

La "ruĝa fadeno" de la libro estas jam esprimita en la titolo. Kaj 
kvankam kelkaj parencaj aferoj estas tuŝitaj, ne estas traktita ĉio, kio 
povus esti koncernata de la temo. Tio kondukus tro malproksimen. La 
enhavo eble profitus esti eĉ pli resuma, konciza. Povas esti, ke iuj 
sentas mankon de io kaj io alia. Jes, la opinioj povas esti diversaj, kaj 
la libro kompreneble povus esti pli bona. Verkante ĉi tiun libron, la 
subskribinto tamen petadis la gvidon de Dio, kaj li esperas, ke tiu 
gvido povis energii almenaŭ en ia grado. 

En la espero, ke ankaŭ ĉi tiu skribmesaĝo servos la celon, por kiu ĝi 
estas dissendita: Por homanimoj - de morto al eterna vivo! 


J. NYRUD 


LA PLEJ GRAVA AFERO DE LA VIVO 


La demando de la saviĝo estas por ĉiu homo la neeviteble plej 
grava, ĉu li komprenas tion aŭ ne. 

Oni solvu aŭ solvigu kiel ajn multajn, kiel ajn gravajn aferojn de la 
vivo kaj de ĉi tiu mondo. Sed se oni ne solvis proprasperte la 
demandon de la saviĝo, tamen la plej grava kaj plej granda demando 
restas nesolvita. "Ĉar kiel profitus homo, se li gajnus la tutan mondon 
kaj perdus sian animon?" (Mateo 16:26). 

Per la demando de la saviĝo ni kompreneble volas diri, kiamaniere 
la animo estu savita. Kiel oni havu pardonadon de siaj pekoj, kiel oni 
ricevu pacon kaj spiritan kunulecon kun Dio en ĉi tiu vivo kaj poste la 
ĉioampleksan kunulecon kun Li dum la longa, senlima eterneco post la 
finiĝo de la surtera vivo. 


Saviĝi ja unuavice signifas liberiĝi. 



Reale kaj spertite havi la savdemandon solvita, tio do signifas esti 
liberigita. Liberigita el vivo sen paco en Dio, sen kunuleco kun Dio. 
Liberigita el danĝeroj kaj konsekvencoj, por si mem kaj por aliaj, de 
tia vivo sen Dio en la nuno. Liberigita el juĝo pro pekoj, el eterna 
disigiteco de Dio, el eterna pereo post la finiĝo de ĉi tiu vivo. 

Grandega liberiĝo! Grandega saviĝo! 

Nemalhavebla, ja havebla! 

Kial nemalhavebla? 

Jes, "ĉar ĉiuj pekis kaj maltrafis la gloron de Dio". (Romanoj 3:23). 

La peko disigis la homon de la spirita kunuleco kun Dio kaj elfermis 
lin el la mondo de gloro por eterne. 

"Mi venis, ne por juĝi la mondon, sed por savi la mondon", diras 
Jesuo (Johano 12:47). "Ĉar Dio sendis Sian Filon en la mondon, ne por 
juĝi la mondon, sed por ke la mondo per li estu savita. Kiu fidas al li, 
tiu ne estas juĝata; sed la nekredanto jam estas juĝita, ĉar li ne fidas al 
la nomo de la solenaskita Filo de Dio. (Johano 3:17, 18). 

Jesuo venis, ne por juĝi, sed por savi, li diras. Juĝi li ne bezonis fari, 
ĉar la mondo jam estis juĝita. Kiu ne fidas al li (Jesuo), ni ĵus legis, 
"tiu jam estas juĝita". Ĉiu homo, kiu ne sincere ekkredis kaj akceptis 
Jesuon kiel sian propran Savanton, sekve estas jam juĝito kaj sub la 
kondamno. 

Kio estas nomata "la lasta juĝo", tio fakte estas konfirma juĝo, 
plenumo de io jam decidita. Disigo de la jam kondamnitaj disde la jam 
pravigitaj. Disigo de la savitoj kaj la nesavitoj por ĉiam. 

Sed kiam okazis tiu juĝado, kiu estas jam farita? 

Jes, ĝi okazis aŭtomate, per tio ke la homo subiĝis al pekado. Kaj ĝi 



estas aŭtomata por ĉiu homo, kiu daŭre vivas en tiu situacio kaj ne 
akceptis Jesuon kiel sian Savanton. 

La viva kredo al Jesuo aŭ la nekredado al li estas la decida afero. 


Nekredado estas peko. 

"Kaj kiam li (la Sankta Spirito) alvenos, li pruvos la mondon kulpa 
rilate pekon kaj justecon kaj juĝon: rilate pekon, ĉar ili ne kredas al 
mi", Jesuo diras (Johano 16:8,9) 

Peko do estas nekredado al Jesuo. Kompreneble kaj sekve peko 
estas nekredado ankaŭ al Dio, la Patro, kaj al la Diaĵo entute. "Mi kaj 
la Patro estas unu", Jesuo diris (Johano 10:30). Kaj por la peko de 
nekredado ne troviĝas ia senkulpigo. 

Aŭskultu! 

"Ĉar Liaj (de Dio) nevideblaj ecoj de post la kreado de la mondo 
fariĝas videblaj, sentate per Liaj faritaĵoj, nome, Lia eterna potenco kaj 
dieco; tial al ili mankas defenda pledo." (Romanoj 1:20). 

Do, nekredado estas ne senkulpigebla . ĉar la Diaĵo estas videbla kaj 
komprenebla per la faritaĵoj de Dio. Per la verkoj de Dio manifestitaj 
en la Biblio, en la historio, en kreitaĵo kaj naturo kaj en la vivo de 
homoj. 

Kulpiginde kaj malklere oni vokas pri pruvoj, kiam oni preskaŭ 
dronas en ilia multnombro. 

Legu la Biblion! Vidu en ĝi la Diajn verojn pri la vivo. Vidu ĝian 
konformecon de enhavo kaj senco, malgraŭ la malsimileco de la 
diversaj aŭtoroj, aŭ pli vere, la skribintoj de la Bibliaj libroj, kaj 
malgraŭ la grandaj tempospacoj inter la fruaj kaj lastaj libroj kaj inter 



iliaj skribintoj! 

Legu la profetaĵojn! Vidu ilian plenumiĝon jam en la tempo de la 
Biblio mem kaj ankaŭ ĉiam poste en la historio ĝis en la nunaj tagoj! 
Legu pri la juda popolo, vidu ĝin kaj ĝian landon! Vidu la mondon de 
la naturo! Vidu vian propran estaĵon, ĝiajn spiriton, korpon kaj 
animon! 

"Mi gloras Vin, ĉar mi estas mirinde kreita", diras la psalmisto 
(139:14a). 

Pripensu, ĉu vi ne scias tamen pri iu persono aŭ iuj, en kies vivo Dio 
kaj Lia faritaĵo manifestiĝis por vi! Kaj estu nun sincera: Eble Dio 
persone parolis al vi, ia maniere aŭ tiamaniere! 

Do vere; ne senkulpigebla. 

Laŭ la prezento de Jesuo, kiam li diras "rilate pekon, ĉar ili ne 
kredas al mi", la nekredado ne estas unu peko inter ĉiuj aliaj. Ĝi estas 
la peko mem . la arbo mem, en kiu povas alkreski ĉiaspecaj 
pekofruktoj. Kaj eĉ se tiaj ankoraŭ ne estus videblaj, peko estas la arbo 
mem, la nekredado mem. Ĝi apartigas la homon disde Dio kaj kaŭzas 
lian eternan kondamnitecon. 


Igi solvi sian savdemandon estas ankaŭ necese similmaniere, kiel la 
unuoj en pli granda kalkulado estu ĝustaj. Se unu kalkulo, ni diru la 
unua, estus erara, poste ne helpus, kiom ajn ĝuste ni farus la ceterajn. 
La finsumo tamen fariĝus erara. Tiel estas ankaŭ en la spirita fako. 

Se la homo ne saviĝas per viva kredo al Kristo kaj ne venas en 
ĝustan rilaton al li, tamen tiu homo povas plenumi multan bonon, 
multan ĝuston, sed la finkalkulo de la vivo certe fariĝos erarigita. 


Vivo erarigita. 



SED KIAMANIERE SOLVI TIUN VIVESENCAN 

DEMANDON 


Nu, kiel oni kutime faras, dezirante klarigon pri mondaj kaj materiaj 
demandoj kaj problemoj? Ĝuste! Oni turnas sin laŭeble al la t.n. 
ekspertizistoj. A1 personoj, por kiuj la koncerna temo estas kvazaŭ ilia 
"hejma". Personoj, kiuj studis, kaj - kiom eble - ankaŭ persone spertis 
la aferon. Oni turnas sin ankaŭ al literaturo, kiu pritraktas la temon. En 
lernejoj kaj edukejoj oni enoficigas por la diversaj temoj tiajn 
instruistojn, kiuj estas lertaj kaj spertaj ĝuste en tiuj. 

La temo kristanismo tamen ŝajnas ia escepto ĉe ni. Por ĝi ofte 
deĵoras personoj, kiuj ne estas "hejme" en tiu studfako. Personoj, kiuj 
ne spertis, ne mem ekkonis la kristanismon, aŭ ne kredas kristane. 
Tolereble kaj defendeble tio povas esti, kiam la instruistoj, malgraŭ 
manko de propra sperto, tamen kredas je la vereco kaj aŭtoritato de la 
Biblio kaj prezentas ĝin vero tiel por si mem kiel por la lernantaro. 

Malpli bone, jes malaprobinde estas, kiam instruistoj rajtas deĵori pri 
kristanismo, kiuj en pli-malpli alta grado ne kredas je la Biblio kaj la 
viva kaj vivdona kristanismo sed rigardas la Bibliajn skribaĵojn fabeloj 
kaj rakontoj, kiujn ili povas traktadi kiel tiajn laŭ propraj kredo kaj 
bontrovo. 

Oni lasas la kondukadon al "blinduloj", kaj la rezultato fariĝas 
konforma. Oni kondukas tiel, ke ankoraŭ vidantoj batas sin blindaj. 
Anstataŭ firmigi la kredon al Kristo kaj la Biblio ĉe la lernanto oni 
deprenas la kredon, kiun li eventuale jam havas. 

Tio ne estas kristana edukado sed satana edukado. 

"Kiu igos fali unu el ĉi tiuj malgranduloj, kiuj kredas al mi", Jesuo 
diras, "estus pli bone por tiu, se granda mueleŝtono estus pendigita 
ĉirkau lia kolo, kaj se li estus subakvigita en la profundon de la maro. 
Ve al la mondo pro faliloj! ĉar estas necese, ke venu faliloj, sed ve al 



tiu homo, per kiu la falilo venas!" (Mateo 18:6,7). 


Serĉonte klarigon pri ĉi tiu ĉefe granda afero, la demando de saviĝo, 
ni iru - se ni povas uzi tiun esprimon - al la ekspertizistoj pri tiu fako. 
Ni iras al la Libro de la Vero, la Sankta Skribo, la Biblio. Kaj tie ni 
legas tion, kion diras la Vero mem, Jesuo. 

"Mi estas la vojo kaj la vero kaj la vivo", Jesuo diras laŭ Johano 
14:6, "neniu venas al la Patro krom per mi." 

Jesuo do estas la Vero. Kaj la Vero parolas la veron. Kaj la Vero ja 
eltenas esti diskutata, sed ĝi ne estas diskutebla. Ĝi estas akceptenda. 
Kaj io pli! Estas permesite akcepti ĝin por liberiĝi kaj saviĝi de nun kaj 
por ĉiam. 

Irante al Jesuo, ni iras ankaŭ al la aŭtoritatulo de la spirita fako. A1 
tiu, kiu mem estas Dio, el la spirita kaj eterna mondo, kaj kiu mem 
estis ankaŭ homo inter homoj sur la tero. 

Multaj nun malkonfesas la Diecon de Jesuo kaj lian elaĉetadon sur 
Golgota, asertante, ke li estis nur ideala homo, kiu mortis kiel ia 
martiro. Sed se Jesuo ne estis la Filo de Dio, li ja mensogis. Kaj se li 
mensogis, li ankaŭ ne estis ideala homo. 

Asertante, ke Jesuo estis nur ideala homo, oni do rompas la 
apogiĝilon de la propra nekredemo. 

Sed li nun do estis vera Dio kaj vera homo kaj la Vero mem. Tial ni 
aŭskultu lin. 

La homaj filozofadoj, teorioj kaj elpensaĵoj, kiom ajn brilaj kaj 
ideriĉaj ili ŝajnu, neniom valoras en ĉi tiu afero, se ili ne havas kiel 
fundamenton kaj konformaĵon la antaŭlonge elprovitan prakanonon de 
ĉi tiu fako: la Sanktan Skribon. 



EL LA LIBRO DE LA VERO 


ni legu parton de la Evangelio laŭ Johano, el ĝia tria ĉapitro. Jesuo, 
la Vero mem, faras la gravajn asertojn tie: 

1. Estis viro el la Fariseoj, nomata Nikodemo, ĉefo inter la Judoj; 2 tiu 
venis al li (Jesuo) nokte, kaj diris al li: Rabeno, ni scias, ke vi estas 
instruisto, veninta de Dio; ĉar neniu povas fari tiujn signojn, kiujn vi 
faras, se Dio ne estas kun li. 

3. Jesuo respondis kaj diris al li: Vere, vere, mi diras al vi: Se homo ne 
estas denove naskita, li ne povas vidi la regnon de Dio. 

4. Nikodemo diris al li: Kiel povas homo naskiĝi, kiam li estas 
maljuna? ĉu li povas eniri denove en la ventron de sia patrino kaj 
naskiĝi? 

5. Jesuo respondis: Vere, vere, mi diras al vi: Se homo ne estas naskita 
el akvo kaj la Spirito, li ne povas eniri en la regnon de Dio. 6 Tio, kio 
naskiĝas el la karno estas karno; kaj tio, kio naskiĝas de la Spirito, 
estas spirito. 7 Ne miru, ke mi diris al vi: Vi devas esti denove naskitaj. 
8 La vento blovas, kie ĝi volas, kaj ĝian voĉon vi aŭdas, sed vi ne 
scias, de kie ĝi venas kaj kien ĝi iras; tia estas ĉiu, kiu estas naskita de 
la Spirito. 

9. Nikodemo respondis kaj diris al li: Kiel povas tio fariĝi? 

10. Jesuo respondis kaj diris al li: Vi estas la instruisto de Izrael, kaj ĉu 
vi ne scias tion? 11 Vere, vere, mi diras al vi: Kion ni scias, tion ni 
parolas, kaj kion ni vidis, tion ni atestas: kaj vi homoj ne akceptas nian 
ateston. 12 Se mi aferojn surterajn diris al vi, kaj vi ne kredas, kiel vi 
kredos, se mi diros enĉielajn? 

13. Kaj neniu supreniris en la ĉielon, krom tiu, kiu malsupreniris de la 
ĉielo, la Filo de homo, kiu esta en la ĉielo. 14 Kaj kiel Moseo levis la 
serpenton en la dezerto, tiel devas la Filo de homo esti levita; 15 por ke 



ĉiu, fidanta al li, havu eternan vivon. 


16. Ĉar Dio tiel amis la mondon, ke Li donis Sian solenaskitan Filon, 
por ke ĉiu, kiu fidas al li, ne pereu, sed havu eternan vivon. 17 Ĉar Dio 
sendis Sian Filon en la mondon, ne por juĝi la mondon, sed por ke la 
mondo per li estu savita. 18 Kiu fidas al li, tiu ne estas juĝata; sed la 
nekredanto jam estas juĝita, ĉar li ne fidas al la nomo de la solenaskita 
Filo de Dio. 


EN GRAVA AFERO 


Nikodemo venis al Jesuo en afero vere grava. Se la demando pri la 
saviĝo, kiel antaŭe priparolite, estas la plej esenca el ĉiuj vivdemandoj, 
la okupiĝo pri ĝi ankaŭ estas la plej grava. 

Tial, mia nesavita amiko, ne prokrastu en ĉi tiu afero ĝis morgaŭ 
tion, kion vi hodiaŭ povas fari. 

Alia tago povas montriĝi malfrua. 

Nikodemon tiu afero koncernis profunde. Tion atestas la fakto, ke li 
nokte venis kun sia problemo al Jesuo. Kial nokte, ne estas rakontite. 
Eble pro timo, kion dirus kaj farus kolegoj kaj aliaj, se ili ekscius, ke li 
- ĉefo kaj instruisto en Izrael - iras al Jesuo por havi konojn kaj 
instruadon. Homtimo estas potenco en ĉiuj tavoloj kaj en ĉiuj epokoj. 

Povas esti, ke la afero tiom urĝis por li kaj ke la mizero de lia animo 
estis tiel granda, ke li lastatempe povis trankviliĝi nek tage nek nokte. 
Eble li ne povis dormi en tiu nokto kaj lia interno, la potenco spirita, 
pelis lin serĉi Jesuon ĝuste tiam, malgraŭ la - homrigardate - 
nekonvena tempo. 

Ne ĉiuj, eble ne multaj komprenas, ke spirita mizero kaj la potenco 
kaj devigado de la Spirito povas fariĝi tiel grandaj, ke necese estos 
ekagi kontraŭe al tio, kio homrigardate konvenas. Kelkfoje tamen estas 
tiel. Dio kaj Lia Spirito scias, kio estas la plej grava. Ĉe ni ŝajnas 



manko, ke ni estas tro surdaj, tro sensentaj pri tiu voĉo kaj tiu potenco. 


Vere, se la nesavito vidus sian spiritan staton, kiamaniere li 
ekvilibradas tra la vivo sur la ŝnuro de la necerteco inter ĉielo kaj 
infero, kiel en ĉiu ajn tago, en ĉiu ajn momento li riskas fali en la 
mallumon kaj teruron de la eterneco, li certe trovus trankvilecon nek 
tage nek nokte, antaŭ ol lia animo estus savita. Certe estus necese iri al 
Jesuo, eĉ nokte. Kaj sennombraj estas la vizitoj al Jesuo en tiu afero, 
vizitoj publikaj, vizitoj sekretaj. Kaj li deĵoras ĉiam ajn, nokte kaj tage. 


La demando pri la saviĝo do estas grava por la homo. Ne malpli 
grave estas por Jesuo renkonti, helpi kaj savi lin. Tio estas lia vivo, lia 
pasio. Ĉar por tio li venis en la mondon, por serĉi kaj savi la 
perditaĵon. Tio estas lia kontentiĝo kaj kompenso por la ofero de la 
surtera vivo kaj la krucomorto. Li vidas la reale senesperan kaj 
poreterne perditan pozicion de la homo sen lia liberiĝo kaj savo. Kaj 
savi la homojn estas laŭ la eco de lia amo. 

Benita maltrankvileco tiu, kiam homo ne povas regi sin, antaŭ ol lia 
animo estas savita kaj kviete ripozas en Dio. Feliĉa la homo, kiu iras al 
Jesuo. Ĉe li troviĝas konsilo, helpo kaj ripozo. Ĉar: "Venu al mi ĉiuj, 
kiuj estas laborantaj kaj ŝarĝitaj, kaj mi vin ripozigos", Jesuo diras. 
"Metu sur vin mian jugon, kaj lernu ĉe mi, ĉar mi estas milda kaj 
korhumila; kaj vi trovos ripozon por viaj animoj." (Mateo 11:28,29). 

LA INSTRUISTO SUR LA LERNOSEĜO 


Nu, ne estas hontinde. Ĉar "vivante, oni ankoraŭ lernas". Niaj konoj 
neniam perfektiĝas tiom, ke ne estas eble aŭ bezonate korekti kaj 
kompletigi ilin. Tio validas antaŭ ĉio en la spirita fako. 

Specialigo troviĝas en la diversaj instrufakoj kaj vivterenoj. Sed 
krom ĝi ankaŭ io, kio povas utili al ĉiuj sur ia ajn kampo de la vivo, 
nome iom da ĝenerala klereco. Kaj tia klereco, unuavice necesa por ĉiu 



homo en kiu ajn lia vivmedio, estas la kono pri la savo en Kristo Jesuo. 
Ne malplej multe tio rilatas tiujn, kiuj servas instruante aŭ alimaniere 
staras respondecaj super siaj ĉirkaŭuloj, por ke ili povu montri sur la 
vojon de vivo. 

Nikodemo - kvankam instruisto de Izrael - sentis, ke mankas al li 
certeco en la unuaj elementoj de la plej grava vivdemando. Certeco, 
kiu manke koncernis ĝuste lin mem. Sed kiu mankis ankaŭ tiam, kiam 
la homoj venis al li, pentante konsilojn aŭ dezirante klarigojn en 
spiritaĵoj. Eble ĝuste pro tio, kio lastatempe aktualiĝis en la regionoj de 
Juda kaj Izrael pro tiu predikanto, profeto kaj sanigisto el Nazaret. 

Nikodemo nepre bezonis ekscii. Unue pro si mem. Sed ankaŭ pro la 
respondeco, kiun li havis super la popolo. Prefere do renkonti lin mem, 
tiun Majstron Jesuo. 

Ĝuste tiel! Prefere ĝuste tiel. La unua majstro, al kiu homo devas 
veni, kaj la plej granda majstro, al kiu li povas veni, estas la majstro 
kun granda M. Ĉe li ĉiu homo - se li komprenas la propran bonon, kaj 
egale ĉu li estas juna aŭ maljuna, riĉa aŭ malriĉa, supera aŭ subula, 
instruita aŭ neinstruita - devas sidiĝi por akcepti kiel infano la Regnon 
de Dio. 


Sed troviĝas nun multaj homoj, kiuj ne povas toleri tion sed 
ekmajstras mem super la Majstro. Estas danĝere agadi tiel. 

Hodiaŭ li (Jesuo) estas la Ŝafido, kiu forprenas la pekojn de la 
mondo. Hodiaŭ li sidas sur la trono de la graco, serĉante, alvokante, 
instruante kaj savante. Propetante kaj parolante je bono por ni. Hodiaŭ 
li estas la Ŝafido por tiuj, kiuj serĉas kaj deziras lerni. Sed iam la 
Ŝafido estos kiel Leono kontraŭ la neaŭdemuloj. 


"Kaj la reĝoj de la tero kaj la granduloj kaj la milestroj kaj la riĉuloj 
kaj la fortuloj kaj ĉiu sklavo kaj ĉiu liberulo sin kaŝis en la kavernoj 



kaj inter la rokoj de la montoj kaj ili diris al la montoj kaj al la rokoj: 
Falu sur nin, kaj nin kaŝu for de la vizaĝo de la Sidanto sur la trono, 
kaj for de la kolero de la Ŝafido; ĉar venis la granda tago de ilia kolero; 
kaj kiu povas stari?" (Apokalipso 6:15-17). 


"Ni scias", Nikodemo diris, ekparolante. 

Jes, ni scias multon. Sed ĉu ni fakte scias la plej gravan el ĉio? 
Nome, kiel la homanimo saviĝas. 

"Vi estas la instruisto de Izrael, kaj ĉu vi ne scias tion?" Jesuo diris 
al Nikodemo, kvazaŭ surprizite kaj samtempe riproĉante, kiam ili 
interparolis pri la savafero. 

Kion Jesuo dirus hodiaŭ, kaj kion li diros iam al la multaj instruistoj 
de nia tempo - cetere ankaŭ al aliaj - kiuj malgraŭ la baldaŭa 
dumiljareco de la Nova Testamento ne komprenas tion? Kiuj ne 
komprenas, malgraŭ la mesaĝo en la Biblio kaj malgraŭ la praktikaj 
spertoj pri tio, faritaj de ĝiaj akceptintoj tra ĉiuj tempoj ĝis en niaj 
tagoj. Kion Jesuo diros al tiuj, kiuj kaŭze de tiu "nesciado" misgvidas 
la karajn homanimojn hodiaŭ kaj por eterne? 

Tutcerte ne estos nur surpriziĝo kaj riproĉado, sed terura kondamno 
super tiuj. Kaj ni jam citis Jesuon: "Ve al tiu homo, per kiu la falilo 
venas!" (Mateo 18:7). 

Nikodemo sciis almenaŭ, ke la instruo venis de Dio. Multaj el la 
"saĝuloj" de nia tempo eĉ tion ne scias. 

Kiel Nikodemo intencis plue prezenti siajn problemojn, tion ni ne 
scias. Sed Jesuo certe komprenis, kiaj pensoj moviĝas en li kaj - preter 
ĉiuj diplomatiaj enkondukoj - li senpere iris al la afero, dirante, tiel al 
Nikodemo kiel al la tuta homaro kun ĉiu ĝia individuo, neeviteblan 
veron, kiu validas por ĉiuj tempoj. 



NEEVITEBLA VERO 


Neevitebla, nome se la homo taksas kara sian vivon, volas savi ĝin 
kaj utiligi ĉiajn riĉajn eblecojn ĉi tie kaj en la eterneco. Kaj tiun veron 
Jesuo ripetas eĉ trifoje dum sia interparolado kun Nikodemo. Tio 
atestas pri ĝia graveco. 

"Vere, vere, mi diras al vi: Se homo ne estas denove naskita, li ne 
povas vidi la regnon de Dio." (v. 3). 

"Vere, vere, mi diras al vi: Se homo ne estas naskita el akvo kaj la 
Spirito, li ne povas eniri en la regnon de Dio." (v. 5). Kaj plue (v.7): 

"Ne miru, ke mi diris al vi: 

"VI DEVAS ESTI DENOVE NASKITAJ" 


Ĉi tie ni havas tiun neeviteblan devon de ĉiu homo. Ĝi estas vorto de 
Jesuo mem, de la Vero mem. "Vi devas esti denove naskitaj! 

Homo laŭ Dio, la usona predikisto D.L. Moody, kiu servis Dion kiel 
Lia ilo por konduki tutajn arojn da homoj al Kristo-kredo, iufoje estis 
demandita, pro kio li ĉiam predikis, ke la homo devas esti denove 
naskita. 

Lia respondo estis la tute simpla: "Jes, ĉar la homo devas esti 
denove naskita." 

Kaj Jesuo diras, ke sen tiu denova naskiĝo la homo nek vidos, nek 
eniros la Regnon de Dio. 

LA REGNO DE DIO 

Do, io ekzistas, kio nomiĝas kaj estas Regno de Dio. Per tio estas 
esprimata ne nur la eterna, feliĉa hejmo de la ĉielaj estuloj kaj savitoj, 
sed, kvankam "la tuta mondo", laŭ la Skribo, "kuŝas en la malbonulo" 



(I. Johano 5:19), tiu Regno havas siajn teritoriojn kaj siajn civitanojn ĉi 
tie kaj nun sur la tero. 

Kiam la disĉiploj petis al Jesuo klarigi la parabolon, kiun li prezentis 
pri la semisto kaj la malsimilaj grundoj, sur kiujn la semoj falis, Jesuo 
diris: "A1 vi estas donite scii la misteron de la regno de Dio : sed al tiuj, 
kiuj estas ekstere . ĉio estas farata per paraboloj." (Marko 4:11). 

Ĉi tie Jesuo parolas pri homoj, kiuj staras ekster la Regno de Dio, 
kontraste al la disĉiploj, kiuj lau lia prezentado estas interne de tiu 
Regno. Kaj Paŭlo skribas al la Koloseanoj, ke Li (Dio) "liberigis nin" - 
do Jam ĉi tie kaj nun - "el la potenco de mallumo, kaj transportis nin 
en la regnon de la Filo de Sia amo." (Koloseanoj 1:13). 

Rakontante la parabolon pri la tritiko kaj la fiherbo (lolo) troviĝantaj 
en unu sama kampo (Mateo 13:24 k. sekv.), Jesuo diras, ke "la bonaj 
semoj estas la filoi de la regno, kai la lolo estas la filoi de la 
malbonulo" (v. 38). 

Sekve la Regno de Dio kaj ĝiaj civitanoj troviĝas jam ĉi tie sur la 
tero. Kaj ankoraŭ io: Oni devas veni en tiun Regnon dum ĉi tiu vivo, 
alie oni estos ekstere ankaŭ en la eterneco. 

"Se falos arbo..., ĝi tie restos, kien ĝi falis." (Predikanto 11:3). 


"Sed estis dirite 'la filoj de la malbonulo'", vi diras, "kaj mi ne estas 
malbona. Mi ne estas infano de la malbonulo. Mi estas bona, deca 
homo." Sed kion diras la Skribo? Jes, "ĉiuj pekis kaj maltrafis la 
gloron de Dio." (Romanoj 3:23). A1 la malbonuloj apartenas 
kompreneble ankaŭ tiuj, kiuj neas esti pekuloj. Tiuj, kiuj estas tro 
prestiĝaj por kredi al Jesuo kaj akcepti lian savon, kaj kiuj sekve staras 
ekster la Regno de Dio. 


En la tempo de la rikoltado, Jesuo diras, la bonaj semoj - la gefiloj 



de la Regno - estos kolektataj en la grenejojn - t.e. en la ĉielajn domojn 
- sed la lolo, do tiuj, kiuj ne laŭ spirito kaj vero apartenas al la Regno 
de Dio, estos kolektataj kaj ĵetataj en la fornon de fajro; tie estos 
plorado kaj grincado de dentoj (Kp Mateo 13:39-42). 

Ho, envere, kiel grave do esti civitano de la Regno de Dio! 

Kiu scias, kiam venos la tempo de la rikoltado? 

LA LANDO DE VIVO 


"Vi savis mian animon de la morto", la psalmisto diras en Psalmaro 
116:8 kaj daŭrigas: "Mi irados antaŭ la Eternulo en la lando de la 
vivo ." 

Vere, la Regno de Dio estas lando de vivo. En regno de la mondo la 
nombron de la enloĝantoj ni kalkulas laŭ la vivantoj. Simile la surtera 
Regno de Dio konsistas nur el spirite vivantaj homoj. Tiaj, kiuj 
transiris de spirita morto en spiritan vivon. 

Infanoj povas kontentiĝi pri senvivaj pupoj kiel ludiloj. Sed tiel ne la 
pliaĝuloj. Ili ne ludas per pupoj. Ili bezonas vivantajn infanojn en la 
familio. Kaj Dio havas minimume la samajn postulojn en la spirita 
medio. Li ne kontentiĝas per senvivaj pupoj. Li deziras vivantajn 
gefilojn. Oni devas naskiĝi en Lian familion. Kaj memoru, ke: 

PROPRAJ VOJOJ NE ATINGAS LA CELON 

A1 la propraj vojoj sendube apartenas unuavice ĉi tiu fifama kutimo: 
"fari sian plejeblon". 

Jes, se oni vere farus la poveblon, do la plej bonan kaj la plej gustan, 
ĉio sendube sukcesus. Sed oni ne celas aŭ faras tion. 



A1 teksfabriko venis nova laboristo, kaj li ricevis okupadon ĉe iu 
maŝino, tra kiu multaj fadenoj kuris. 

"Se io nun implikiĝos, nur voku min", unu el la ĉeflaboristoj diris. 

Jes, post nelonge io ja implikiĝis, kaj la novulo klopodis reordigi 
ĝin. Sed ne sukcesis. Ĉio fariĝis nur pli malbona. Do, li devis iri voki 
la mastron. 

"Sed kion vi nun faris?" tiu demandis. "Jes, mi faris la plejeblon." 

"Nu ja, sed fari sian plejeblon, tio estas iri al mi!" respondis la 
mastro. 

Simile estas ankaŭ sur la spirita kampo. Nur mem klopodi ne 
kondukas al la celo. Ĉio nur implikiĝas ankoraŭ pli kaj finiĝas en 
malfeliĉo. Sed fari sian veran plejeblon, la plej bonan kaj plej ĝustan 
poveblon, tio estas iri al Jesuo. Ĝuste kiel Nikodemo faris. Tio estas 
obei la vortojn de Jesuo, kiam li vokas: "Venu al mi ĉiuj..." Li sola 
solvas la demandon de la saviĝo. 

Multaj tamen provas enveni en la Regnon de Dio sur la vojo de la 
propraj agoj. Ili ne faras evidentajn pekojn. Eble forlasas tiujn, kiuj 
fakte okazadis. Agas juste al la kunuloj kaj vivas bonan socialan, 
civitanan vivon. Povas esti, ke ili praktikas ankaŭ ian eksteran 
diservadon, supozante, ke diserva partoprenado mem estas Dikredo kaj 
alportas eternan vivon. 

Oni ankaŭ aludas al la Dek Ordonoj de Dio kaj al la Surmonta 
Prediko de Jesuo. Se oni observas tiujn kaj agadas laŭ tiuj, oni opinias, 
ke Dio ne povas ion postuli kaj ne povas lasi la homon perei. Sed 
fakte, ĉu oni povas plenumi la Ordonojn kaj la Surmontan Predikon 
sen esti savita, sen esti viva kristano? 

Ni pensu nur pri la unua Ordono: "Ne ekzistu ĉe vi aliaj dioj antaŭ 
Mi!" Kaj pri la resumo de la Ordonoj, kiun Jesuo faras (Mateo 22:37): 



"Amu la Eternulon, vian Dion, per via tuta koro kaj per via tuta animo 
kaj per via tuta menso." Kaj Jesuo nomas tiun ordonon "la granda kaj 
unua". Tamen oni klopodas preteriri ĝin por progresi laŭ la dua: "Amu 
vian proksimulon kiel vin mem", kiu estas al la unua simila. 

Jes, Jesuo diris, ke ni amu nian proksimulon kiel nin mem. Sed eĉ se 
tio efektiviĝas en iu homo, tamen Jesuo ne indikis ĝin kiel vojon al 
saviĝo, kiel elaĉeton pro pekado aŭ potencon de liberiĝo. 

Se saviĝo enestus en iu el la Ordonoj, tio devus rilati la unuan, 'la 
grandan kaj unuan': Amu la Eternulon, vian Dion super ĉio! Sed se ni 
amas Dion super ĉio, ni ankaŭ aŭskultas Lian voĉon kaj obeas Lin. Kaj 
kiam ni tion faras, Li direktas nin al Jesuo, pri kiu Li diras: "Ĉi tiu 
estas Mia Lilo, la amata, en kiu Mi havas plezuron; aŭskultu lin ." 
(Mateo 17:5). 

Kaj kiam ni obeas Dion, aŭskultante Jesuon, kion tiam ni aŭdas? 

Jes, aŭskultu: "Mi estas la vojo kaj la vero kaj la vivo", diras Jesuo, 
"neniu venas al la Patro krom per mi." (Johano 14:6). 

Ĉi tiel ni revenas denove al Jesuo, pri kiu la apostolo Petro krome 
diras: "Kaj en neniu alia estas savo; ĉar ne estas sub la ĉielo alia nomo 
donita inter homoj, per kiu ni devas esti savitaj." (Agoj 4:12). 

La saviĝo do estas trovata en Jesuo, kaj en Jesuo sole. Li estas la 
vojo al la Patro kaj en la Regnon de la Patro. La vojo de la homa 
boneco ne kondukas al la celo. 

Antaŭ ĉirkaŭ tridek jaroj mi legis noton en kristana semajna gazeto. 
Mi estis nesavita en tiu tempo, sed mi memoras ĝin ankoraŭ nun. Estis 
skribite: 

"Tiu pastoro (kaj ni aldonu: tiu ajn kristana parolanto), kiu predikas 
'Lariĝu bona!' anstataŭ 'Lariĝu savita!' estas unu el la plej bonaj 
servutuloj de Satano." 



Estu kiel ajn pri tiu esprimo mem. Sed se nia boneco anstataŭu la 
savon de Kristo Jesuo kaj estu nia liberiĝo, per kiu ni fariĝu por eterne 
feliĉaj, tiam la citaĵo estas timige vera. Ĉar: 

"Nia tuta virto", diras la Skribo, "estas kiel makulita vesto." (Jesaja 
64:6). 

Kaj ĝi diras krome, ke "tute ne eniros en ĝin /en la novan, ĉielan 
urbon/ io malpura." (Apokalipso 21:27). 

Ĉio, kio kondukas preter Jesuo kaj lia repacigo, kondukas erare kaj 
al eterna pereo. Ĝi portu kiun ajn nomon kaj ĝi devenu de kie ajn. Ĝi 
estu nomata eĉ prediko, ĝi venu eĉ de eklezia katedro kaj eĉ de 
rekonita kristana parolisto. 

Kompreneble estas nur utile agadi kiel eble plej bone. Kaj ni danku 
Dion, ke ni vivas en lando, loko kaj regiono kun bonaj, fidelaj najbaroj 
kaj apuduloj, eĉ se ankoraŭ nesavitaj. Sed tio estu kalkulata laŭ sia 
valoro, nome nia komuna surtera bono; ia vojo al saviĝo tiu homa 
boneco ne estas. 


Sed por kio do servu la Ordonoj kaj la Surmonta Prediko? 

Jes, ili havas grandan taskon. Kaj feliĉa estas tiu, kiu obeas la 
Ordonojn "laŭ plej bona kapablo". Ĉar "la Lego estas bona", tiu de la 
malnova interligo kaj ankaŭ tiu de la nova. Sed ni atentu, al kiuj ĝi 
estis donita, almenaŭ en la unua vico. 

La Dek Ordonoj de Dio estis donitaj al la popolo de Izrael, kiu per la 
cirkumcido jam estis la popolo propra de Dio, la civitanoj de la Dia 
Regno. Ne por ke ili fariĝu, sed ĉar ili estis la popolo de Dio. La Dek 
Ordonoj apartenis al tiu leĝo kaj regularo, kiun Dio donis al Sia propra 
popolo. Pri la komenco de la Surmonta Prediko de Jesuo ni legas en 
Mateo, en ĉapitro 5 kaj ĝia unua verseto: 



"Kaj vidinte la homamasojn, li supreniris sur la monton, kaj kiam li 
sidiĝis, liaj disĉiploj venis al li; kaj malferminte la buŝon, li instruis 
ilin, dirante..." 

Do, por la disĉiploj Jesuo faris tiun enhavoriĉan predikon. Por tiuj, 
kiuj estis jam infanoj de Dio kaj civitanoj en la ĉiela regno. Ankaŭ ĉi 
tie ni havas civitanan leĝon de la Dia Regno. Leĝon, por ke la disĉiploj 
kondutu, kiel decas al infanoj de tiu Regno kaj plenumu sian taskon 
esti "lumo en la mondo" kaj "salo sur la tero", "kandelo sur la 
kandelingo" kaj "urbo sur la monto". 

La ordonoj de Dio kaj de Jesuo do ne estas donitaj, por ke per ili 
fariĝu civitanoj en la Regno de Dio, sed por ke tiuj, kiuj estas jam 
civitanoj, eksciu, kiaj ili estu. 

Ni prenu bildon. 

Vi deziras vojaĝi al alia lando. Tiucele vi mendas la leĝlibron, la 
regularon de tiu lando. Poste vi, kiom vi povas, obeante vivas laŭ ĝi en 
via hejmlando. Sed kio okazas? Jes, kiom ajn fidele vi obeas tiun 
regularon ĉe vi, tamen vi restas en via propra lando. 

Ne! Se vi volas veni al la celita lando, vi devas uzi tiun vojon kaj 
tiujn rimedojn, kiuj povas proponi sin. Sed post via veno al la celo 
validas por vi la leĝoj de tiu lando, kaj vi obeadu ilin, je via propra 
bono kaj la bono de la koncerna lando. Kompreneble sub la kondiĉo, 
ke la leĝoj estas bonaj, io kio ja kutime okazas. 

Simile oni ne venas en la Regnon de Dio pro faroj, sed bonaj faroj 
decas al tiuj, kiuj estas en ĝi. Kaj tiuj faroj estu frukto de tiu vivo, per 
kiu la homo envenis. 


Kiam ni nun vidas, ke propraj vojoj ne kondukas en la Regnon de 
Dio, sed ke oni devas naskiĝi denove - kiel Jesuo diras - por enveni, 




tiam ni venas al Nikodemo: 


KIEL POVAS TIO FARIĜI? 


Jes, tiun demandon oni povas respondi pli simple kaj ankaŭ pli 
komplikite. La respondo, kiun Paŭlo kaj Silas donis al la mallibereja 
estro en Filipi kaŭze de lia demando, estas tamen ĝusta kaj sufiĉa: 

"Kredu al la Sinjoro Jesuo, kaj vi estos savita, vi kaj via familio." 
(Agoj 16:31) 

La konata respondo: "Tio ne estas klarigebla, oni devas sperti ĝin", 
enhavas multe da vero. La vivon mem ni homoj ne povas klarigi. Eĉ ne 
la fizikan vivon. Iagrade la kondiĉojn kaj la efikojn jes, sed ne la vivon 
mem. Sed ni povas sperti ĝin. Tiel estas ankaŭ pri la spirita vivo. 

Kun kuraĝo ni povas diri pri tiu spirita vivo almenaŭ tion, ke ĝi ne 
bezonas klarigon, sed ke ĝi povas esti spertata. Dio estu laŭdata, ĉar ĝi 
estas tiel nekomplikita kaj alirebla. Kaj la plej multaj kredantoj 
verŝajne travivis sian saviĝon tiamaniere. Povas okazi tutsimple kiel 
jene: 

"Rigardo al la Krucumito donas vivon al vi." 

Sed mi opinias ne maloportune resti ĉe tio, kion ni nomis kondiĉoj 
kaj efikoj en ĉi tiu punkto. 

Unue ni demandu do: Kio estas kaj kiel aspektas la kontraŭo de 
spirita vivo, en la Skriboj nomata "morto"? 

KIO ESTAS TIU SPIRITA MORTO? 


de kiu oni devas transiri en vivon spiritan? Respondo: 

"Kaj vin li (Jesuo) vivigis, kiam vi estis malvivaj per eraroj kaj 
pekoj, en kiuj vi iam iradis laŭ la vojo de ĉi tiu mondo, laŭ la estro de 



la potenco de la aero, de la spirito, kiu nun energias en la filoj de 
malobeo." (Efesanoj 2:1,2). Kaj plue ekde v. 4: 


"Sed Dio, estante riĉa en kompateco, pro Sia granda amo, per kiu Li 
amis nin, eĉ kiam ni estis malvivaj en niaj eraroj, nin vivigis en Kristo 
(per graco vi saviĝis) kaj nin levis, kaj nin kunsidigis en la ĉielejoj en 
Kristo Jesuo." 

Paŭlo ĉi tie dufoje diras, ke la efesanoj fariĝis vivaj, estinte mortaj . 
kaj ke ili leviĝis el la morto. Ni ja komprenas, ke ilia morto ne estis 
fizika morto. Temis pri spirita morto, kiu ekzistis en ilia vivo, dum ĝi 
estis fizika. Kaj Paŭlo per tio esprimis ne nur, ke la efesanoj vivis en 
senscia idolaneco, antaŭ ol la Evangelio venis al ili. Ĉar li ne esceptas 
sin mem, sed diras "kiam ni estis malvivaj" kaj "nin levis". Li konfesis 
pri si mem, ke li antaŭe estis spirite morta, kvankam aliloke li diras pri 
tiu tempo, ke li estis "rilate la justecon, kiu fariĝas per la leĝo, 
senkulpa". (Filipiano 3:6). Kiom el ni povas diri tion lastan pri ni 
mem? Kaj Paŭlo en tiu stato tamen estis spirite morta. Sed ankaŭ li 
leviĝis, li samkiel la efesanoj. 


Esti spirite morta ankaŭ ne signifas malhavi nemortontan animon aŭ 
spiriton. Ĉar Dio metis la eternecon en la koron de la homo, tion la 
Skriboj diras /en sia sveda versio, Predikanto 3:11/. Kaj tiu "eterneco", 
tiu senmorta spirito, troviĝas en ĉiu homo, savita aŭ nesavita. 

Tiu eterna estaĵo kompreneble ekzistas daŭre, post kiam la homo 
finis la vivon surteran. Ĝi nur translokiĝas al alia restadejo. Kien kaj 
kiel decidas la spirita sinteno de la koncerna homo dum lia vivo sur la 
tero. 

La riĉulo kaj Lazaro, pri kiuj Jesuo parolas (Luko 16), ambaŭ 
troviĝis, post la fizika morto, en la mondo spirita kaj de la spiritoj. La 
riĉulo estis en Hades, en turmentoj, kaj tre suferis pro ties flamo. Li 
volis mesaĝi averton al siaj fratoj, kiuj ankoraŭ vivis sur la tero, por ke 



ne ankaŭ ili venu al tiu loko de turmentado. Lazaro ĉe sia morto estis 
portita de anĝeloj al loko kaj stato nomata "la sino de Abraham". Tie la 
du jarmilojn antaŭe mortinta Abraham troviĝis en konscia stato, tiel ke 
la riĉulo povis vidi lin kaj paroli kun li trans la faŭkegon, kiu dividis la 
du lokojn. Kaj tie apud Abraham Lazaro ricevis "konsolon" (Luko 
16:19-31). 

Ni komprenas, ke tiu loko estis la sama, kiun aliokaze la Skribo 
nomas Paradizo. "Hodiaŭ vi estos kun mi en Paradizo", Jesuo diris al 
la pentema krimulo sur la kruco (Luko 23:43). Kiom ni povas 
kompreni, temas pri atendejo, antaŭkorto al la vera ĉielo, al la nova 
ĉielo kaj la nova tero, kiun la finsavitoj heredos kaj loĝatigos, kiam ĉio 
estos elfarita. 

Kiam la sadukeoj diskutis kun Jesuo pri la leviĝo el la mortintoj, 
Jesuo citis el la Skriboj kion Dio diris, nome ke Li estas la Dio de 
Abraham, Isaak kaj Jakob (kiuj estis mortintaj treege longan tempon 
antaŭe). Kaj Jesuo aldonis, ke "Dio estas Dio ne de la mortintoj, sed de 
la vivantoj" (Mateo 22:32), ĉar por Li vivas ĉiuj . 

Por Li vivas ĉiuj ! Nur ni parolas pri mortintoj en tiu senco, ke ili ne 
ekzistas. Sed por Dio, kiu vidas ambaŭflanke de la homviva epizodo, 
kiu nomiĝas morto, ĉiuj vivas . Ankaŭ tiuj, kiujn ni nomas mortintoj. 

La spirito konscie ekzistas ankaŭ post la finiĝo de la ĉi tiea vivo. 


Morto ja signifas kaj alportas disiĝon. Spirita morto signifas malhavi 
spiritan vivkunecon kun Dio dum la surtera vivo. Kaj "eterna morto" 
signifas eternan disiĝon de Dio post la fizika morto. 

Unu tagon estos dirite al unu grupo: "For de mi, vi malbenitaj, en la 
eternan fajron, kiu estas preparita por la diablo kaj liaj anĝeloj." "Kaj 
ĉi tiuj foriros en eternan punon, sed la justuloj en eternan vivon." 
(Mateo 25:41+46). 



Eterna vivo - eterna morto! Eterna kunuleco kun Dio - eterna disiĝo 
de Li! 


Ni komprenas, ke antaŭ la pekofalo en la ĝardeno de Eden estis 
tutkora kunuleco inter Dio kaj homo. Kaj kiam Adam unu vesperon 
aŭdis la paŝadon de Dio, tio tutcerte ne estis okazaĵo unika. Dio ja 
venis multfoje por saluti geamikojn en Eden, kaj ili tre bonfartis kune 
kun Li. 

Sed kiam Dio alvenis ĉi tiun fojon, io nekutima okazis. Adam kaj 
Eva kaŝis sin. Pro kio? Jes, io nun troviĝis inter ili, inter Dio kaj homo. 
La intima kunuleco, la spirita kuneco estis rompita. La peko estis 
veninta, disigante. La spirita disiĝo, la spirita morto estis fakto. 

Okazis tio, kion Dio antaŭdiris koncerne la frukton sur la arbo de 
sciado: "Ĉar en la tago, en kiu vi manĝos de ĝi, vi mortos" (Genezo 
2:17). Ilin ankaŭ trafis morto, la spirita morto. Kaj tio okazis en la tago 
mem, kiam ili manĝis. Okazis de si mem, aŭtomate. Tion indikas ilia 
fuĝo en tiu sama tago. 


La rompiteco de spirita kunuleco inter Dio kaj homo restas ankoraŭ 
hodiaŭ. Nur kun unu escepto, nome ĉe tiuj, kies kunuleco ligiĝis 
denove. 

Dio kaj homo certe povas "interparoli", tiel kiel okazis post la 
pekofalo en Eden kaj dum la homo ankoraŭ vivas sur la tero, dum la 
t.n. "gracotempo" do. Sed tio ne signifas aŭ pruvas vivan ligitecon al 
Dio aŭ civitanecon en Lia Regno. 

La regnestro de iu ŝtato povas diversrimede paroli kun homoj en 
aliaj landoj, sed tio ne signifas, ke tiuj estas ŝtatanoj de lia regno. La 
familiestro de iu hejmo povas paroli kun personoj ekster tiu hejmo, 



ekster tiu familio, sed kompreneble tio ne signifas, ke tiuj personoj 
estas liaj familianoj. La sama validas pri Dio kaj la nesavitoj. 


Eĉ ankaŭ nesavitoj povas sperti preĝrespondojn kaj Difarojn en la 
vivo, sed tio povas okazi sen filostato ĉe Dio. La spirita morto tamen 
povas esti fakta. 

Per tio mi ne diras, ke la korpa morto ne estis sekvo de la pekofalo. 
Ĝi estis. Tamen ne tiel tuj kiel la sprita morto. Pro la peko la tero 
malbeniĝis, kaj detruaj fortoj alvenis en la materiajn cirkonstancojn de 
la homo, kiuj pli-malpli frue ĉesigas lian korpan vivon. Sed la spirita 
morto okazis en tiu sama tago, kiam la homo manĝis el la 
malpermesita frukto, kiam li malobeis la Diordonon kaj pekis. 


Sed pri ĉi tiu stato Dio ne estis kontenta. Li estis kreinta la homon 
por havi komunecon kun li kaj ĝojon pro li. Li amis kaj amas la 
homon, sed Li ne povas havi komunecon kun la peko. Tial Lia doloro 
estis granda pro tiu fendilo de peko. 

Kaj multaj homoj mem sopiras pri kunuleco kun Dio. Multaj eble ne 
havas en sia interno tiun spiritan sopiradon, sed tamen, tute nature, ili 
ne deziras la eternan disigitecon for de Dio. 

Oni pro tio klopodas veni en kontakton kun Dio por forsavi sin el la 
timaĵo. Sed ofte oni serĉas laŭ erara vojo, sur la vojo de la propraj 
faroj, kiel ni jam diris. Oni ne povas ripari elektran fadenon, nodante al 
ĝi belajn rubandojn kaj ŝnurojn, por ke la kurento trakuru. Simile tute 
ne eblas rekonduki la spiritan vivkurenton inter Dio kaj homo per 
bonaj, belaj agoj. Senvivaj faroj estiĝas senviva materialo. Kaj ne 
spirite puriganta, vivkondukanta. 

Ne, la izolaĵo de peko inter Dio kaj homo devis foriĝi. La kondukilo 
devis puriĝi. Sed la homo ne disponis rimedon por tio. La spirita 
vivkondukilo devis esti riparita; tamen por tio la homo ne havis la 



materialon. Sed Dio disponis pri la bezonata, donis ĝin kaj faris. 
Laŭdata estu Lia nomo! 


Unu tagon Johano la Baptisto staras ĉe la rivero Jordan, ekvidas 
Jesuon kaj diras: "Jen la Ŝafido de Dio, kiu forportas la pekon de la 
mondo!" (Johano 1:29 b). 

Estis Jesuo, li sola, kiu povis forpreni la pekon, kiu izolis la 
kunulecon kun Dio. Tial kiam Nikodemo demandis "Kiel povas tio 
fariĝi" (Johano 3:9 b), nome pri la denova naskiĝo, Jesuo respondis, 
kiel ni jam legis en Johano 3:14, 15: 

"Kaj kiel Moseo levis la serpenton en la dezerto, tiel devas la Filo de 
homo esti levita; por ke ĉiu, fidanta al li, havu eternan vivon." 

ETERNA VIVO 


"Ĉar Dio tiel amis la mondon, ke Li donis Sian sole naskitan Filon, 
por ke ĉiu, kiu fidas al li, ne pereu, sed havu eternan vivon." (Johano 
3:16). 

"Kiel Moseo levis la serpenton en la dezerto." 

Survoje de Egiptujo al Kanaan la izraelidoj foje plendis kaj 
ekmurmuris kontraŭ Dio. Tiam Li sendis serpentojn sur la popolon, kaj 
multaj izraelidoj estis morditaj kaj mortis. Kiam la popolo tiam venis 
al Moseo en sia mizero, konfesante sian pekadon kaj petante la 
porpetadon de Moseo, tiu preĝis por ili. Kaj Dio ordonis, ke ili fabriku 
serpenton kaj metu ĝin sur stangon (Nombroj 21:4-9). 

Moseo faris tiel. Li fabrikis serpenton el kupro kaj fiksis ĝin tiel, 
kiel la Eterulo diris. Kiam poste la morditoj de la serpentoj 
suprenrigardis al la kupra serpento, la mortiga veneno finis efiki, kaj ili 
restis vivaj. 



Tiu okazintaĵo en la fora dezerto estas modelbildo, de Jesuo mem 
akceptita kaj uzita, por montri la okazadon kaj signifon, kiam li mem 
estis fiksita al kruco kaj mortis sur Golgota. 

Sed ne estis nur la izraelidoj iam en la dezerto, kiuj pekis. Ne, "ĉiuj 
pekis kaj maltrafis la gloron de Dio" (Romanoj 3:23). Ni ĉiuj estis 
"fremdigitaj for de la vivo de Dio" (Efesanoj 4:18). 

La veneno de la serpento en la Edena Paradizo ne limiĝis al Adam 
kaj Eva. Ĝi trasorbigis la tutan homaron ĝis en ĉiu ĝia membro kaj 
fibro. Ni eble ne kapablas klarigi tion, sed ni spertas ties doloron pli- 
malpli akre. Ni devas nur akcepti la fakton kaj halti antaŭ ĝi. 


Sur la kampo de kemio estas parolate pri kemiaj kaj mekanikaj 
kombinaĵoj aŭ miksiĝoj. Mekanika estas tia kombinaĵo, kiu estas 
disigebla mekanike, kemia tia, kiu bezonas kemian rimedon, se ĝi estu 
disigita. 

Ofte oni ŝajne opinias pri la peko, ke ĝi en sia rilato al la homo estas 
kvazaŭ mekanika kombinaĵo. Tia ke oni povus demeti la pekon kiel 
propran objekton kaj tiamaniere havi sian vivon purigita kaj preta por 
kunuleco kun Dio kaj eterna feliĉego. 

Sed ne! Tiel ne estas, tiel ne okazas. 

La homo kaj la peko rilatas pli vere al la bildo pri la kemia 
kombinaĵo. La peko, ĝia veneno, kvazaŭ eniris la sangon de la homo, 
unuiĝis kun lia naturo, kvankam tio ne ĉiam estas bone rimarkebla aŭ 
ne frape manifestas sin. Memkontenteco kaj nekredemo tamen tre ofte 
montras tion, kio estas en la homo, krom aferoj pli ĝenerale stampitaj 
kiel pekaj. 


Ne, propraj klopodoj ne sufiĉas por purigi sin de la peko. Estas 
bezonata "kemia purigilo" - se vi permesas tiun materian bildesprimon 



- por lavi la homon pura de ĉia peko. 

Imagu, tiu ilo troviĝas! 

"Venu, kaj ni faru inter ni juĝan disputon, diras la Eternulo: se viaj 
pekoj estas sangoruĝaj, ili fariĝos blankaj kiel neĝo; kaj se ili estas kiel 
skarlato, ili fariĝos kiel lano." (Jesaja 1:18). 

Estas eble do esti liberigita el la terura infekto kaj malpurigo de la 
peko. Ĉar kio okazis, kiam Jesuo mortis sur la kruco? Ĉu tio estis nur 
martira morto, ĉar li estis bona, bonfaranta ideala homo? Ĉu nur pro tio 
li mortis, ĉar ia grupo de homoj kaj pastroj ne povis toleri lin? 

Ni ne prezentu proprajn ideojn. Ni havigu la respondon el la Biblio: 

" - li estis vundita pro niaj pekoj, dispremita pro niaj krimoj; puno 
por nia bono estis sur li, kaj per lia vundo ni saniĝis. Ni ĉiuj erarvagis 
kiel ŝafoj, ĉiu iris sian vojon; kaj la Eternulo ĵetis sur lin la kulpon de 
ni ĉiuj." (Jesaja 53:5,6). 

Vere, jen estas la ĝoja mesaĝo "por bonanonci al malriĉuloj, - por 
anonci liberecon al kaptitoj kaj vidpovon al blinduloj, por meti la 
vunditojn en liberecon, por proklami favorjaron de la Eternulo." (Luko 
4:18,19). 

Ĝuste tio okazis en tiu tago, la plej signifoplena de la historio, kiam 
Jesuo suferis kaj mortis sur Golgota. Ĝi okazis pro viaj, miaj kaj niaj 
pekoj. La puno, la verdikto estis sur li (Jesuo), por ke ni - vi kaj mi - 
havu pacon. Pacon kun Dio, la plej kostan, kiun homo povas posedi 
sur la tero. Kaj per liaj vundoj ni saniĝas. Estu laŭdata, Vi Dio! 


Ankaŭ nia irado sur propra vojo kaj ne sur tio de Dio apartenas al 
tiuj niaj pekoj, niaj krimoj, kiuj frapis Jesuon sur la kruco. 



Eĉ se iu opinias, ke li estas senpeka, kaj se li ne volas iri sur la vojo 
de Dio sed sur sia propra, li tamen havas pekon, kulpon antaŭ Dio. 
Estas tiel skribite. Lia vojo ne estas irita laŭ la volo de Dio. Ĝi estas 
misfaro, kiu povas ricevi gravajn sekvojn. 

Pro tio devas okazi vojŝanĝo, konvertiĝo en la homa vivo. Forturno 
el la propraj vojoj, la malproksimaj kaj foren direktitaj, kaj turno al la 
vojoj de Dio. Unuavice al Golgota, al ĝia kruco, kie la misfaro estos 
pardonita kaj la pekoŝarĝo deprenita. Tie la homo povas meti sian 
manon en la manon de Dio. Ĉar: 

"Li gvidas la humilulojn en justeco, kaj instruas al la humiluloj Siajn 
vojojn." Kaj "A1 ĉiu homo, kiu timas la Eternulon, Li montras la vojon, 
kiun tiu devas elekti." (Psalmaro 25:9+12). 

"Mi prudentigos vin, kaj montros al vi la vojon, kiun vi devas iri; 
kun konsiloj Mi direktos sur vin Mian okulon." (Psalmaro 32:8). 

Gloraj promesoj kun "garantiaĵo" malantaŭ si! 

Sed, aŭskultu ankoraŭ pli! 

"Ne estu kiel ĉevalo, kiel senprudenta mulo, al kiuj oni devas kateni 
la buŝon per brido kaj buŝpeco, alie ili ne venos al vi." (v. 9). 

Plej bone estas veni kaj esti kondukata libervole de la fidela mano 
de Dio en Lia volo kaj plano. Ĉar Dio amas la homon tro alte por 
permesi al li iri sian propran vojon kun ĝiaj danĝeroj kaj faligiloj. Se 
Li vidas ian eblecon savi lin, Li do eble uzas la bridon kaj la buŝpecon. 
Tio povas esti malfacilaj aferoj. Sed ĝi ne estas nur severeco kaj juĝo. 
Temas pri amo kaj graco, por ke la homa volo kaj la homaj piedoj 
ekiru la vojon de savo kaj de vokado. Do "por gvidi niajn piedojn en la 
vojon de paco" (Luko l:79b). Sed la homo povas eviti multajn 
malfacilaĵojn per libervola irado sur la vojo de Dio. 


Estas krome necese iri sur la vojo de Dio, en la lumo de Lia vizaĝo, 



por ke efiku la Didonita rimedo, kiu purigas el pekoj. 

" - se ni iradas en la lumo, kiel Li (Dio) estas en la lumo, ni havas 
kunulecon unu kun la alia, kaj la sango de Jesuo, Lia Filo, nin purigas 
de ĉia peko." (I. Johano 1:7). 

"La sango de Jesuo, Lia Filo, nin purigas de ĉia peko." Ĉu vi aŭdis 
tion, vi animo ŝarĝita de pekoj? Ĉu aŭdis vi, kiu penis al vivkontakto 
kun Dio sur la vojo de la propraj faroj, sed malsukcesis kaj daŭre 
malsukcesos sur tiu vojo? Jen la radikala rimedo, kiu povas elpurigi 
vian pekon. 

Kaj tion spertis miloj kaj milionoj da homoj. Ne per fantaziado sed 
kiel fakton kun sekva ŝanĝiĝo jam de la surtera vivo, kaj kun posta 
eniro en la eternan feliĉon. 

Tiuj homoj sumiĝas je granda nombro. La kredantoj ne estos 
malmultaj, kiam ili kolektiĝos en la fino. Ili estos sennombraj. Vd 
Apokalipso 7:9. 

Sed kiom da homoj pereos? Vi ne plialtigos ilian nombron, ĉu? Tio 
estus malbona tasko kun malbona salajro. 

La aro de la savitoj venos el la granda afliktado, sed poste spertos 
ĉian bonon kaj gloron. Vi prefere aliĝu al tiu anaro! Estas skribite pri 

ĝi: 


"Ĉi tiuj estas la venantoj el la granda afliktado, kaj ili lavis siajn 
robojn, kaj blankigis ilin en la sango de la Ŝafido. Tial ili estas antaŭ la 
trono de Dio." (Apokalipso 7:14b, 15a). 

" Tial ili estas antaŭ la trono de Dio." Neniuj aliaj, kaj pro neniuj 
aliaj kaŭzoj! Nur tiuj, kiuj lavis siajn robojn kaj blankigis ilin en la 
sango de la Ŝafido (Jesuo)! Ho, ĉiu homo, konsideru tion! 



Se iu el la morditoj de serpentoj tie en la dezerto estus malestiminta 
kaj forgesinta tiun strangan sed efikan savilon kaj ne estus rigardinta la 
levitan kupran serpenton, sed estus mem fleginta sian vundon, penante 
mem forigi la venenon, tio ja estus laŭ lia libera elektado. Sed li estus 
devinta preni la konsekvencojn: malsukceson kaj morton. 

Simila estas la rilato de la homo al la por lia saviĝo levita, krucumita 
"Filo de homo" Jesuo Kristo. Rigardi supren en fido kaj saviĝi, aŭ ne 
fari - kaj perei. 

Kiu en fido suprenrigardas al Jesuo, la krucumito, kaj akceptas lian 
elaĉeton, ties pekoj estas pardonitaj ĝuste en la sama momento. Jes, ĉar 
la elaĉeto jam estas pagita kaj povas esti ricevita facile kaj sen 
prokrasto, tiel kiel oni etendas la manon kaj ricevas iun ajn proponaĵon 
aŭ donacon. 

La peko estas pardonita. "La sango de Jesuo, la Filo de Dio, nin 
purigas de ĉia peko." La mortiga efiko de la pekveneno estas rompita. 
La izolaĵo inter Dio kaj la homanimo estas for. La Spirito de Dio, kiu 
estas la Spirito de vivo (Romanoj 8:2), ekloĝas en la purigita koro, en 
la homspirito. La vivo envenis. La spirita, la eterna vivo. La homo ree 
havas vivkunulecon kun Dio. Estas nova kreitaĵo en Kristo Jesuo. 
Denove naskita. 

Okazis tio, sur kio baziĝas ĉio: La homo fariĝis "nova kreitaĵo" 
(Galatoj 6:15 b). "Tial se iu homo estas en Kristo, estas jam nova 
kreitaĵo; la malnovaĵoj forpasis, jen ili jam estiĝis novaj." (II. 
Korintanoj 5:17). 

Post kaŝado inter ĉiaj paradizaj arboj kaj arbustoj el perfekteco, 
kontraŭdiroj kaj pekopretekstoj, instruoj, filozofioj, homaj pensoj, 
homaj ideoj k.m.a., la homo fine atingis la celon. Li denove 
renkontiĝis kaj sentas sin bone kun sia Kreinto, sia origino, sia Patro, 
Dio kaj Amiko. 


La eraririnta ŝafo revenis. La perdita monero estas retrovita. La 



forestinta filo estas hejme denove. (Luko). "Ĉar ĉi tiu mia filo estis 
mortinta, kaj denove vivas; li estis perdita, kaj estas trovita." (Luko 
15:24). 


Ĉi tie kaj per ĉi tio komenciĝas ankaŭ la eterna vivo. Ĝi ne 
komenciĝas, unue kiam la homo forlasas la surteran vivon kaj eniras la 
mondon de la eterneco. Tiel la spirita morto kiel la spirita, eterna vivo 
havas siajn portantojn ĉi tie sur la tero. Ambaŭ specoj de homoj iras 
kune ĝis la vojdividiĝo, kie la surtera vivo finiĝas. Tie ili devas disiĝi. 

La spirite morta homo daŭrigas al la terura regiono de la eterna 
morto, en kiu mankas ŝanĝebleco. Kaj kiu denove naskiĝis, tiu 
daŭrigas laŭ la vojo de vivo al la eternaj loĝejoj en la gloro, por esti ĉe 
la Sinjoro por ĉiam. 

"La vojo de la vivo por saĝulo iras supren, por ke li evitu Ŝeolon (la 
inferon) malsupre." (Sentencoj 15:24). 

"Vere, vere, mi diras al vi: Kiu aŭskultas mian vorton, kaj kredas al 
Tiu, kiu min sendis, tiu havas eternan vivon kaj ne venas en juĝon, sed 
jam pasis de morto en vivon." (Johano 5:24). 

"Vere, vere, mi diras al vi: Kiu kredas, tiu havas eternan vivon." 
(Johano 6:47). 

Sekve, kiu naskiĝis denove, tiu tute nature ricevis novan vivon, 
komencis vivi 


ETERNAN VTVON 

"Tial se iu homo estas en Kristo, estas jam nova kreitaĵo; la 
malnovaĵoj forpasis, jen ili jam estiĝis novaj." (II. Korintanoj 5:17). 
Tion ni jam citis. 



Estas dirite pri la praaj atenanoj, ke ili havis tempon kaj emon por 
priparolado aŭ aŭskultado nur de ia tagnovaĵo. Vd Agoj 17:21. Kaj tiu 
eco certe manifestis sin pli-malpli altagrade en ĉiuj tempoj, eble ne 
malplej multe en la nia. Cetere verŝajne estas ne multaj, kiuj ne deziras 
aŭdi kaj vidi novaĵon, nome se ĝi almenaŭ tuŝas iliajn interesojn kaj se 
apartaj cirkonstancoj ne baras. 

Sed io estas multe pli interesa kaj sencohava ol aŭdado kaj vidado 
de ia novaĵo. 

Tio estas ĝia spertado. 

Amiko mia! Se vi volas sperti ion vere novan, ion interesan kaj 
sencoriĉan, iru al Jesuo, ricevu lian elaĉeton kaj transdonu vian vivon 
tute kaj plene al li. Tiam vi spertos ion vere novan. Kaj ne nur "ion 
novan", sed tutsimple novan vivon . 

Kaj ĉi tio nova kaj interesa estos al vi kiel eble plej proksime. Vi 
havos ĝin interne de vi mem. Kiam vi matene iros al via laboro, via 
lernejo, la studoj aŭ io ajn alia, vi ne forlasos ĝin. Vi ne pensos, ke la 
tago kaj la atendado estas longa, ĝis vi revenos al via hejmo por vidi 
kaj provi la ricevitan novaĵon. Vi portos ĝin kun vi, en vi, spertos ĝin, 
utiligos ĝin kaj interesiĝos pri ĝi la tutan tagon. Kompreneble sub la 
kondiĉo, ke via okupiĝo estas tia, ke la nova vivo ne sufokiĝas, sed - 
pli bone dirite - povas ekzisti sub la koncernaj cirkonstancoj. Via 
okupiĝo do ne estu danĝera por via spirita sanstato. 

Enlitiĝante vespere, vi ankaŭ ne bezonas pensi: "Ho, ke baldaŭ 
mateniĝu, tiel ke mi povu denove testi kaj vivi tiun novan vivon!" Vi 
havas la novan vivon interne, tie en via koro, kie "la Spirito mem 
kunatestas kun nia spirito, ke ni estas idoj de Dio." (Romanoj 8:16). 
Kaj kune kun la himnisto vi povas kanti: 

Sed se dum noktsilento Vi 

min vokos al la mort', 

en viv', en mort! - konsola sci' - 



Vi estas mia fort'. 


Ja "tiu dolĉe dormas, kiu obeas Dion". 

"Sed ankaŭ mi dormas bone", diras multaj, kiuj ne obeas Dion, sed 
vivadas plu en sia malnova vivo. 

Jes, povas esti. Sed por kiom da tempo? Se ne okazos vekiĝo por 
vivi kun Dio, kia terura vekiĝo estos! Se ne jam fariĝis, la sama okazos 
kiel por la riĉulo, pri kiu ni jam rakontis. La okuloj malfermiĝos en 
"loko de turmento" kun grandaj suferoj "en ĉi tiu flamo". Vekiĝo kun 
teruriĝo! 

La posedanton de la eterna vivo kontraŭe atendas rava vekiĝo en la 
mondo de gloro, eĉ se premado kaj ŝtormoj turmentis lin sur ĉi tiu tero. 
Li "vivos, eĉ se li estos mortinta" (Johano 11:25 b). Eterne kun Dio. 
Haleluja! 

Por tiu homo estas kiel por la junulo, konvertita en Usono, kiu estis 
survoje hejmen al Eŭropo por rakonti pri sia ĵusricevita feliĉo. Fariĝis 
ŝtormo, kaj oni demandis, ĉu li ne timas. 

"Ne, vere ne", estis lia respondo, "ĉar se mi ne atingos Hamburgon, 
mi alvenos al la Nova Jerusalem." 

Vere: "En viv', en mort' - konsola sci' - Vi estas mia fort'." 


En Cezarea loĝis viro, kies nomo estis Kornelio. Estis pia homo, kiu 
timis (= obeis, respektis) Dion. Li malavare disdonis almozojn kaj 
preĝadis al Dio. Vd Agoj 10 kaj 11. Unu tagon anĝelo vizitis lin kaj 
ordonis, ke li venigu al si Petron, la apostolon, "kiu parolos al vi 
vortojn, per kiuj vi kaj via tuta familio saviĝos" (Agoj 11:14). 


"Vortojn, per kiuj vi saviĝos!" 



Sed ĉu Kornelio ne estis savita? Li, kiu estis piulo, kiu donis abunde 
da almozoj kaj ĉiam preĝis al Dio? Kio pli? La sama anĝelo ja asertis, 
ke lia preĝo estis aŭdita kaj liaj almozoj memoritaj antaŭ Dio. Vd Agoj 
10:31. Kaj tamen ne savita! 

Sed tion diris al Kornelio anĝelo el la ĉielo. Estis do neniu homa 
"juĝanto", kiu ĉirkaŭiris, kondamnante homojn. Ne, Kornelio povis 
fari nenion krom akcepti la Dian mesaĝon. Kaj li estis humilulo kaj 
sopiranto. Li agis laŭ la diro de la anĝelo kaj tute ne bezonis penti tion. 

Per tio ke li aŭskultis, obeis kaj akceptis, li spertis, ke io ne nur 
supreniris de li al Dio, sed ke io ankaŭ venis malsupren al li de Dio. 

Sed la pieco, la almozoj kaj la preĝoj de Kornelio ne estis la iloj, per 
kiuj li saviĝis. Pro lia korinklino tiuj aferoj tamen certe plaĉis al Dio, 
sed por lia saviĝo io tute alia estis necesa. Kaj Dio aranĝis, ke Kornelio 
povis aŭdi la Evangelion pri Jesuo, per kiu li ja povis esti savita. 

Tiel do Petro alvenis kaj predikis la Evangelion pri Jesuo. Kaj laŭ la 
Biblio li finis tiun predikon jene: 

"Pri li (Jesuo) ĉiuj profetoj atestas, ke per lia nomo ĉiu kredanta al li 
ricevos pardonadon de pekoj." Agoj 10:43). 

Poste venas la rezulto; Agoj 10:44 k. sekv.: 

44. Dum Petro parolis tiujn vortojn, la Sankta Spirito falis sur ĉiujn, 
kiuj aŭdis la diron. 45 Kaj ĉiuj el la cirkumcido kredantoj, kiuj venis 
kun Petro, miregis pri tio, ke ankaŭ sur la nacianojn estis surverŝata la 
donaco de la Sankta Spirito. 46 Ĉar ili aŭdis ilin paroli per lingvoj kaj 
glori Dion. Tiam respondis Petro: 47 Ĉu iu povas malpermesi la akvon, 
ke ne baptiĝu ĉi tiuj, kiuj ricevis la Sanktan Spiriton tiel same, kiel ni? 
48 Kaj li ordonis, ke ili baptiĝu en la nomo de Jesuo Kristo. 

Tio estis Evangelio pri Jesuo kaj la senpera efiko de tiu Evangelio, 
post kiam ĝi estis en fido akceptita de malfermitaj koroj. Okazis 



saviĝo, t.e. denova naskiĝo, baptiĝo en la Sankta Spirito sekvita de 
lingvoparolado, granda laŭdado kaj baptado per akvo al tiuj, kiuj 
ekkredis. Ĉion tion rakontas la Skriboj. 


Kiam la fratoj en Jerusalem ekaŭdis pri ĉio, en tiu okazo fariĝinta, ili 
gloris Dion dirante: "Ankaŭ do al la nacianoj Dio donacis penton por 
vivo." (Agoj 11:18 b). 

"Penton por vivo ." 

Ĝuste tiun penton ni bezonas kaj devas havi. Penton por vivo. Povas 
okazi multa ekstera pentado kaj plibonigo sub la signo de la propraj 
faroj, sed tio ne kondukas al spirita vivo. La homo restas en la spirita 
morto kaj venas en la eternan morton. Kiel terure iam trovi sin 
trompita en tiu maniero! 

Oni supozas, ke ĉio statas bone. Sed ne statis bone! 

Jesuo klarigis, kiamaniere ni pentofaru ĝustamaniere: 

"Pentu, kaj kredu al la evangelio", (Marko 1:15 b), li predikis. 

La homoj en la domo de Kornelio faris tian pentadon kaj spertis, ke 
tio estis "por vivo", vera kaj perceptebla vivo. 


Kiam antaŭ multaj jaroj mi mem transdonis min al Dio kaj saviĝis, 
tiu mia transdono estis ago de fido, kiel eble plej simpla kaj sensenta. 
Sed baldaŭ mi komprenis, ke komenciĝis en mia korinterno vivo, kiu 
pli frue ne troviĝis tie. Mi memoras, ke unuatempe mi kvazaŭ hezitis 
diri, ke mi saviĝis. Ŝajnis al mi, ke tia konfesado estus preskaŭ 
aplomba. Sed kiam estis konvene uzi la esprimon "mi denove 
naskiĝis", mi konfesis kuraĝe. Pro spertado mi nome sciis, ke nova 



vivo komenciĝis en mia interno. 


Mi povis paroli pri io pasinta kaj io estanta. En komparo kun la 
estanteco la malnovaĵo ŝajnis morta, malplena, senenhavo. Unufoje mi 
strofe interpretis tion jene: 

"Estis ŝelo; 

malplena sitelo, 

kiu inter aliaj sin movis." 

Tio estis la korpa vivo en la spirita morto. 


Certe, kiel nesavito, oni povas ĝoji kaj malĝoji, prosperi kaj 
malsukcesi ktp - kio ja koncernas ankaŭ niajn animsentojn - sed tio ja 
kompreneble ne egalas al spirita vivo. La spirita vivo iras antaŭe, 
almenaŭ je unu paŝo. Ĝi troviĝas, tute laŭ sia nomo, en la spirito de la 
homo. 

La homo ja konsistas el animo, spirito kaj korpo. Krom la pure 
korpa, karna vivo la homo havas animan vivon, sed krome ankaŭ 
spiriton, estaĵon eternan. "Dio metis la eternecon en la homajn korojn", 
diras la Biblio laŭ sia sveda traduko (Predikanto 3:11). En tiu spirito 
funkcias la spirita vivo. Kaj ĉar la homo "estas mirinde kreita" 
(Psalmaro 139:14 a), la spirita vivo povas manifestiĝi ankaŭ en la 
anima kaj la korpa. 

"La vento blovas, kie ĝi volas, kaj ĝian voĉon vi aŭdas", Jesuo diris 
al Nikodemo, "sed vi ne scias, de kie ĝi venas kaj kien ĝi iras; tia estas 
ĉiu, kiu estas naskita de la Spirito." (Johano 3:8). 

"Ĝian voĉon vi aŭdas." 

Io do estas aŭdebla, perceptebla pro la montrita efiko, tute kiel pri la 
natura vento. "Tia estas ĉiu, kiu estas naskita de la Spirito", diras 



Jesuo. 


Signo pri la ekzisto de la spirita vivo do estas, ke ĝi ĉiam "blovas", 
ke ĝi estas iamaniere perceptata. Tio povas simili al la "blovado de 
delikata venteto" (Kp I. Reĝoj 19:12 b) aŭ al tio, kio okazis en 
Jerusalem dum la unua Pentekosto "kvazaŭ blovego de forta vento" 
(Agoj 2. 2 a) aŭ - kiel ni ĵus legis - en la domo de Kornelio "ili aŭdis 
ilin paroli per lingvoj kaj glori Dion" (Agoj 10:46). 

"Mi venis, por ke ili havu vivon, kaj havu ĝin abunde", Jesuo diris 
laŭ Johano 10:10. 

"Ĉar ĉiuj, kiuj estas kondukataj de la Spirito de Dio, estas filoj de 
Dio. Ĉar vi ne ricevis la spiriton de sklaveco denove al timo, sed vi 
ricevis la spiriton de adopto, per kiu ni krias: Aba, Patro." (Romanoj 
8:14,15). 

"Estas kondukataj" kaj "krias". Percepteblaj, fruktodonaj efikoj. 
Efikoj de tiu Spirito, kiu estas ne el morto sed el vivo. 

Vivo estas vivo. Vivanta kaj varianta. 


Troviĝas skulptaĵoj, pentraĵoj kaj bildoj, nun ankaŭ ja eĉ fotoj, kiuj 
redonas la aspekton de homoj tre naturfidele. Ili povas fari la personojn 
eĉ pli belaj ol tiuj fakte estas. Sed mankas io al tiuj skulptaĵoj kaj 
bildoj. Mankas la vivo. 

Simile troviĝas ankaŭ homoj, tiel modelaj en sia vivado, ke iuj 
malfortaj infanoj de Dio eble sentas hontemon antaŭ ili. Sed tiuj, eble 
naturdote bonaj homoj, povas malhavi ion tre esencan, jes la plej 
esencan el ĉio. A1 ili povas manki la spirita vivo. Samtempe ĝin eble 
posedas iu, kiun signas neperfektaĵoj. 

" - jen estas la atesto: ke Dio donis al ni la vivon eternan; kaj tiu 



vivo estas en Lia Filo. Kiu havas la Filon, tiu havas la vivon; kiu ne 
havas la Filon de Dio, tiu la vivon ne havas. Ĉi tion mi skribis al vi, 
por ke vi sciu, ke vi havas la vivon eternan; al vi, kiuj kredas al la 
nomo de la Filo de Dio." (I. Johano 5:11-13). 

Kiu naskiĝis denove, kiu naskiĝis el Dio, nature estas 

INFANO DE DIO 


" - al ĉiuj, kiuj lin akceptis, li (Jesuo) donis la rajton fariĝi filoj de 
Dio, al la kredantoj al lia nomo, kiuj naskiĝis nek el sango, nek el volo 
de homo, sed el Dio." (Johano 1:12-13). 

Infano de Dio tutsimple do, ĉar Dio naskis lin aŭ ŝin. Ne pro tio ke 
la naskiĝo okazis en kristana hejmo aŭ la kreskado kaj la edukiĝo 
okazis en kristana medio. Kristana instruiĝo kaj kristana influiĝo povas 
kaŭzi, ke homo serĉas Jesuon kaj tiamaniere atingas la infanstaton ĉe 
Dio. Sed edukiĝo en si mem kompreneble ne estas ia spirita naskiĝo. 
Ĝi tute ne sufiĉas por esti savita. 

"Rigardu, kian amon la Patro donis al ni, ke ni estas nomataj infanoj 
de Dio; kaj tiaj ni estas." Tiel diras la atesto en I. Johano 3:1 a. 

Imagu! Ne nur esti nomata infano de Dio, sed vere esti. Tio estas 
sekureco kaj ripozo ankaŭ por la malforta kredanto. 


Johano daŭrigas: "Pro tio la mondo nin ne konas, ĉar ĝi Lin (Dion) 
ne konis" (I. Johano 3:1 b). 

Ne, la mondo ne konas la popolon de Dio. Kaj ne miru! En la 
mondo regas la spirito de la mondo, kaj la infanoj de la mondo vivas 
sub ĝia estrado. Sub "la spirito, kiu nun energias en la filoj de 
malobeo" (Efesanoj 2:2 b). Kaj tiu spirito kontraŭas kaj oponas tiun 
spiriton, kiun vera, vigla infano de Dio posedas. 



Pro tio la Spirito de Dio kaj la infanoj de Dio ne ŝatas aranĝojn kaj 
aliajn aferojn, kiujn iniciatas kaj direktas tiu spirito de la mondo. Tiuj 
povas difekti, jes mortigi la spiritan vivon. La Spirito de Dio povas 
ĉagreniĝi kaj fine fuĝi. Kaj kiam la Spirito de Dio forlasis la homon, 
lia spirita vivo mortis. Ne miru do, ke la infanoj de Dio povas ŝajni 
restriktemaj kaj forlimigas tion, kio eble estas nek interesa nek sana 
por ili. Ankaŭ la infanoj de tiu ĉi mondo tial ne sentas sin bone inter la 
kredantoj, en iliaj malvastigitaj rondetoj, ĉar tiujn vivigas alia spirito. 

Tio tamen ne malhelpas al infanoj de Dio kaj tiuj de la mondo esti 
bonaj amikoj kaj fidelaj najbaroj en ĝeneralaj rilatoj. Sed la spirita 
parenceco mankas inter ili. Povas estiĝi eĉ veraj kontraŭadoj. Jesuo ja 
diras: "Mi venis, por enkonduki ne pacon, sed glavon. Ĉar mi venis por 
kontraŭmeti viron kontraŭ lian patron, kaj filinon kontraŭ ŝian 
patrinon, kaj bofilinon kontraŭ ŝian bopatrinon; kaj la domanoj de 
homo estos liaj malamikoj." (Mateo 10:34b-36). 

Temas pri savado de ĉio, kio estas savebla kaj kio lasas sin esti 
savita; temas pri savado el spirita kaj eterna morto. Kaj ne estas 
helpeble, se la spirita kontraŭeco instigas bataladon en hejmo kaj 
familio. Prefere tio al mortodormo de la tuta familio kaj hejmanaro en 
eternan pereon. 

Tio krome ĉe la Dia infano fariĝas testo pri la vereco kaj firmeco de 
la vivo. Ĉar Jesuo diras: "Kiu amas patron aŭ patrinon pli ol min, tiu 
ne estas inda je mi; kaj kiu amas filon aŭ filinon pli ol min, tiu ne estas 
inda je mi. Kaj kiu ne prenas sian krucon kaj sekvas post mi, tiu ne 
estas inda je mi." (Mateo 10:37,38). 

La historio kaj rakontoj pri la martiroj k.a. atestas pri persekutado eĉ 
ĝis la sanga morto de la kredantoj. 

Tiu fakto pruvas ankaŭ, ke la homo ne estas nur senanima, senspirita 
kreitaĵo. Se tia la homo estus, ne okazus tiuj freneze akraj kontraŭado 
kaj persekutado. Ili nome pruvas, ke vera spiritpotenco agadas per la 
neaŭdemuloj, ke la mondo, laŭ la Skriboj, estas regata de la diablo kaj 



ke la infanoj de Dio estas fremduloj, gastoj sur la tero. 


Pripensu do; kia graco scii, ke oni estas infano de Dio kaj survoje al 
la vera hejmlando, la pli bona, kie "loĝas justeco" (II. Petro 3:13 b). 
Tra ĉio la paŝoj tamen kondukas hejmen! 

"Nu, scii", oni diras, "kiel scii, ke oni estas infano de Dio? Oni 
verŝajne devas kontentiĝi per fido kaj espero dumtempe, ĝis oni 
ekvidos, kiel estas kaj kiel fariĝos." Do: 

KIEL SCII? 


Jes, ni menciis jam, kion la vivo mem atestas en la kredanto. Estus 
stulte kaj strange demandi korpe vivantan homon, kiel li scias, ke li 
vivas, ekzistas. Tiu persono eble rigardus vin grandokule kaj dirus: 
"Kia stultulo vi estas!" Kiu vere vivas, tiu ankaŭ scias tion. Tio validas 
pri la korpa vivo sed ankaŭ pri la spirita. 


En kunligo al la interna atesto de la Spirito kaj de la kredanto pri la 
spirita infanstato multon, jes decide multon, signifas la konfesado de la 
kredo al Jesuo. 

Multaj ne spertis aŭ ne konservis en sia interno la ateston de la 
Spirito kaj la spiritan liberiĝon, pro tio ke ili ne "konfesis sian koloron" 
antaŭ siaj ĉirkaŭuloj. Kaj ĝuste tial multaj reglitis al spirita mortostato, 
reglitis en la mondanecon denove. 

"Ĉar per la koro la homo kredas ĝis justeco, kaj per la buŝo konfesas 
ĝis savo" (Romanoj 10:10). 

Kredo kaj konfesado estas nedisigeblaj. Oni eĉ ne povas depreni la 
konfesadon sen difekti la spiritan vivon, kaj tiu plej ofte velkas kaj 
mortas. 



"Kiu malkonfesos (aŭ ne konfesos) min (Jesuon) antaŭ homoj, tiun 
mi ankaŭ malkonfesos antaŭ mia Patro, kiu estas en la ĉielo." (Mateo 
10:33). 


Sed per sentoj la kredanto ne vivu. Sentoj kaj vivesprimoj tamen ne 
estas ĉiam la sama afero. La kredanto devas havi, kaj li havas, pli 
firman bazon por sia infanstato ĉe Dio. Kiel faroj ne povas fundamenti 
vivon kaj saviĝon sed devas aperi kiel fruktoj de la jam ekzistanta 
vivo, tiel estas ankaŭ pri sentoj kaj ceteraj vivesprimoj. 

"La virtulo vivos per sia fideleco" (Romanoj 1:17 b) kaj "la virtulo 
vivas per fido" (Galatoj 3:11 b), sed ne per sentoj. 

Sur la manĝotablo ni ofte havas kaj ĉefpladon kaj deserton. Sed 
estas la ĉefplado, la pli solida manĝaĵo, per kiu ni vivas. Tamen ankaŭ 
la deserto kutime gustas bone, estas nutra kaj valora. 

Tio estas aplikebla pri la fido kaj la sento en la vivo de la kredanto 
sed ankaŭ rilate la kredon por esti savita. Fido estas la solida manĝaĵo, 
per kiu la kredanto efektive vivas. Poste li ricevas la senton, la 
percepteblan travivaĵon kiel sekvon de la fido. Kaj kvankam lia kredo 
ne estas bazita sur la sento, tiu ne estas kondamninda sed havas sian 
valoron. Kaj ni danku Dion, ke ni ne estas el ŝtono aŭ ligno, ke ni ne 
estas sen sentoj kaj sen perceptado. Kaj se Dikonfesanto neniam 
perceptas ion el la spirita vivo, ni certe devus demandi, ĉu vivo fakte 
estas en li. 

Sed la kredanto ne vivu per sentoj kaj ne sentesploru, ĉu li estas 
savita. 

Multaj infanoj, agante laŭ propra plaĉo, volonte havus la deserton 
unue. Kaj eble la solida manĝaĵo poste restus netuŝita - je ilia propra 
domaĝo. Sed prudentaj gepatroj ne permesas tiun ordon. 



Same naiva ofte la homo estas rilate la kredon kaj la senton. Li volas 
"senti" unue, kaj se li ne povas senti, li ankaŭ ne povas kredi. Sed kredi 
laŭ sia sento ja ne estas kredi, pli vere ne kredi. Kaj ne miru, ke la 
prudenta Dio ne volas kaj ne permesas, ke Liaj infanoj nutras sin tiel 
malriĉe. 

Kies spirita vivo sekvas la sentojn, ties vivo kuras laŭ montoj kaj 
valoj. Foje li estas alte sur la sentoj, foje profunde en la valoj kaj 
dezertoj, kiam la sentoj mankas. Sed kiu vivas per fido, tiu vivas sur 
pli ebena tero. Li ne dependas de la ŝanĝiĝemaj sentoj, sed havas la 
fundamento de sia feliĉo en Dio, en Lia Vorto kaj en la monto Kristo. 
Li scias: "Kiu havas la Filon, tiu havas la vivon" (I. Johano 5:12 a), kaj 
li ripozas en la Vorto. 

"Ekzistas do jam nenia kondamno kontraŭ tiuj, kiuj estas en Kristo 
Jesuo" (Romanoj 8:1) kaj "Mankantan oni ne povas kalkuli" 
(Predikanto 1:15 b). 

Oni traserĉu la ĉielon, teron, oceanojn kaj inferon. Nenie troviĝas 
kondamno kontraŭ homo, kiu estas en Kristo Jesuo. Haleluja! Eĉ se 
ekzistus dekmil inferoj, tio ne gravus por la persona parto de tia homo. 
Pro tio ke kondamno ne troviĝas kontraŭ li, li ne bezonas kalkuli pri ia 
ajn tia, kaj li povos veni al neniu ajn infero. 

Kiu kredos kaj estos baptita, tiu estos savita; sed kiu ne kredos, tiu 
estos kondamnita", Jesuo diras laŭ Marko 16:16. 

Ĉi tie Jesuo, la Vero mem, ne parolas ŝanceliĝe, sed firme kaj certe: 
"Kiu kredos kaj estos baptita, tiu estos savita." 

Kaj same firme kaj certe: "Kiu ne kredos, tiu estos kondamnita!" 

Kiel bone havi la firman ateston de la Vorto! 

"La ĉielo kaj la tero forpasos, sed miaj vortoj ne forpasos", Jesuo 
diras laŭ Marko 13:31. 



"Por eterne, ho Eternulo, Via vorto staras forte en la ĉielo" 
(Psalmaro 119:89). 

Eĉ se oni volus forrezoni la Vorton de Dio sur la tero, ĝi starus forte 
en la ĉielo, kaj por eterne. 


Krom la firma Vorto kaj sen dependi de sentoj por sia vivo la 
kredanto estas bonege provizita, ĉar "Kiu kredas al la Filo de Dio, tiu 
havas en si la ateston" (I. Johano 5:10 a). Kaj ni antaŭe menciis jam: 
"La Spirito mem kunatestas kun nia spirito, ke ni estas idoj de Dio" 
(Romanoj 8:16). 

Tiun Spiriton de vivo, Spiriton de infanstato ĉiu vera, vigla infano 
de Dio posedas. Sed krome ĉiu Lia infano disponas por ricevado kaj 
spertado tion, kion Jesuo promesis kaj pri kio cetere la Skriboj atestas: 
esti baptita per la Sankta Spirito. Kaj tio fariĝas io ekstra en la interna 
atesto. Tiun ateston oni kompreneble povas havi, ankaŭ ne estinte 
spirite baptita, sed ne tiagrade kiel kun tiu sperto. 

Dum la unua kristana epoko la kredantoj, preskaŭ tute ĝenerale, estis 
baptitaj per la Sankta Spirito, tion la Skriboj rakontas. 

Ĉar en unu Spirito ni ĉiuj baptiĝis en unu korpon", Paŭlo skribis en 
sia unua epistolo al la Korintanoj 12:13. 

Kaj sendube Paŭlo aludas tiun Sanktan Spiriton, per la Spiritobapto 
ricevitan, kiam li skribas al la romanoj: "Ĉar vi ne ricevis la spiriton de 
sklaveco al timo; sed vi ricevis la spiriton de adopto, per kiu ni krias: 
Aba, Patro." (Romanoj 8:15). 

Tio fariĝas ankoraŭ pli klara, kiam ni legas ankaŭ el Galatoj 4:6: 
"Kaj ĉar vi estas filoj, Dio elsendis la Spiriton de Sia Filo en niajn 
korojn, kriantan, Aba Patro!" 



Tiun "Spiriton", tiun sperton, la galatoj ne ricevis por fariĝi "filoj", 
infanoj de Dio; estas ja skribite, ke ili ricevis ĝin, ĉar ili tiam jam estis 
filoj. Do ekde kiam ili ekkredis. Kaj en tiu Spirito ili kriis "Aba, 
Patro!", kaj en la sama Spirito ankaŭ la kredantoj en Romo kriis tion. 
Kiu povas agi tiamaniere, tiu vere portas la ateston en si mem. 

"Kristo, en kiu vi ankaŭ esperas, aŭdinte la vorton de la vero, la 
evangelion de via savo; al kiu ankaŭ kredinte, vi estas sigelitaj per la 
Sankta Spirito de promeso, kiu estas antaŭgarantiaĵo de nia heredaĵo, 
por la elaĉeto de la posedaĵo, por laŭdo de Lia gloro." (Efesanoj 1:13, 
14). 

Tie la sama Spirito estas priparolita. La efesanoj ricevis ĝin - ne por 
veni al kredo - sed post kiam ili ekkredis. Kaj ili ricevis ĝin kiel 
sigelon . kiel antaŭgarantiaĵon kaj por certiĝi, ke ili, estante popolo 
propra de Dio, estos elaĉetitaj. 

Vere tre riĉa atesto! 

Tamen la certeco ne troviĝas en tio, ke iam ni baptiĝis per la Sankta 
Spirito, sed en tio ke la Spirito pordaŭre loĝas en la koro kaj kunatestas 
kun nia spirito, ke ni estas infanoj de Dio. 

La bapto per la Sankta Spirito efikas amplekse kaj multflanke sur la 
vivon de la kredanto. Unu efiko estas, ke ĝi posedigas al li, laŭ ankoraŭ 
pli riĉa mezuro, tiun garantiaĵon kaj internan certecon pri la infanstato 
ĉe Dio kaj pri la elaĉetado. Tiu Spirito, kiu apartamaniere kunatestas 
kun nia spirito, ke ni estas infanoj de Dio, ankaŭ igas nin apartmaniere 
ami Jesuon kaj lian revenon. 

Mia amiko, vi kiu estas savita kaj infano de Dio, ĉu vi ricevis kaj 
spertis tiun baptiĝon per la Sankta Spirito? Se vi ne faris, ekserĉu ĝin, 
ricevu ĝin! 

"Ĉar la promeso estas por vi kaj viaj infanoj, kaj por ĉiuj ĝis 
malproksime, kiujn alvokos la Eternulo, nia Dio." (Agoj 2:38). 



Iu himnisto kantas, en laŭvorta traduko: 


"Mi ne povas dubi, ke Jesuo aĉetis min, 
ĉar per la Spirito li mem ja baptis min." 

Anstataŭ lamenti "Mi ne povas fidi", la kredanto povas kanti "Mi ne 
povas dubi". Kia atesto! Haleluja! 

Sed kvankam la kredantoj rajtas havi tiun certecon kaj estas, ne nur 
laŭnome sed efektive, infanoj de Dio, ili tamen 

NE PRETENDAS ESTI PERFEKTAJ 


Sed ofte oni emas prijuĝi la kredantojn per la mezurilo de 
perfekteco. Nu, ankaŭ Jesuo faras tion. Aŭ pli vere, li starigas tiun 
mezurilon antaŭ ilin. Li diras: "Estu do perfektaj, kiel ankaŭ via ĉiela 
Patro estas perfekta" (Mateo 5:48). 

Surtera patro ne forpuŝas sian infanon aŭ siajn infanojn pro la unua 
aŭ ia eta eraro. Ankaŭ Dio indulgeme kaj kompateme traktas Siajn 
malfortajn infanojn. Ĉar Li estas "la Patro de kompatoj kaj Dio de ĉia 
konsolo" (II. Korintanoj 1:3 b). Kaj "ni havas ĉefpastron (Jesuon) ne 
tian, kiu ne povus simpatii kun niaj malfortaĵoj, sed tentitan en ĉio tiel 
same, tamen sen peko" (Hebreoj 4:15). Plue: "Kiel patro korfavoras 
filojn, tiel la Eternulo korfavoras tiujn, kiuj Lin timas. Ĉar Li scias 
nian esencon; Li memoras, ke ni estas polvo." (Psalmaro 103:13, 14). 

La dirita ne volas servi kiel senkulpigo por la konfesantaj kristanoj, 
ĉar ili ne ĉiam estas tiaj, kiaj ili devus esti. Ĝi nur klarigas, kial ili estas 
mankohavaj. Dio kaj Lia Vorto kalkulas pri tio kaj agnoskas ĝin reala 
eventualaĵo, kiu tamen ne ĉiam signifas perdon de infanstato, 
servofunkcio kaj fina saviĝo. La vivo de kelkaj Bibliaj Di-servantoj 
atestas pri tio. Malgraŭ ĉio Dio uzis ilin. Kaj jam la Biblio rakontas pri 
iuj el ili, ke ili apartenas al la finsavitoj. 

Ĉi tie sur la tero ni predikis pri la kompatindaj malfortuloj, atakante 



iliajn erarojn kaj mankojn. Sed veninte al la ĉielo, ni eble povos 
pardonpeti, preni la manojn unu de aliaj. Jes komune laŭdi Dion, ĉar ni 
povis esti Liaj infanoj, servi Lin kaj heredi ĉielon kaj beatecon, sole 
pro graco. 


Ĉar sep fojojn virtulo falos, kaj tamen leviĝos (Sentencoj 24:16 a). 

Fali - leviĝi. 

Tiel infanoj kiel plenkreskuloj povas fali. Ili tamen ne volas resti 
kuŝantaj. Ili volas tuj leviĝi, ĉu ili povas mem ĉu nur helpe de alia. 
Leviĝi ili volas. Kial? Jes, tial ke ili estas vivaj kaj, kuŝante, ne sentas 
sin bone. Ilia naturo estas staradi. 

Ankaŭ pri viva kristano tio validas. Oni ne povas escepti, ke li eble 
falos. Sed li ne sentos sin bone en kuŝa stato. Kiel eble plej tuj li volos 
leviĝi, stari sur siaj "spiritaj piedoj" denove. 

Io morta, kiu falis, ne demandas pri leviĝo. Kaj farita eraro aŭ 
eventuala peko ne tiom koncernas la spirite mortintan homon kiom la 
vere vivan kristanon. Kaj la daŭrigo de la ĵus citita teksto el la 
Sentencoj (24:16 b) diras: 

"Sed malvirtuloj implikiĝas en la malfeliĉo." 

Tiel okazas iam kaj tiam dum la surtera vivo. Kaj sen la saviĝo per 
Jesuo ĝi okazos - se ne pli frue - en la eterneco. 


Sed kie do estas la limo inter vivo kaj morto en la spirita senco? 
Kompreneble ni surteruloj ne ĉiam povas tion distingi. La decido 
devas varii de kazo al kazo, kaj ĝi ne ĉiam povas esti farata surbaze de 
konfesio aŭ eklezia membroregistro. Tute alia registro decidos la 



aferon. Ni legos pri ĝi, pri ĝia malfermiĝo kaj ĝia verdikto (Apokalipso 
ĉap. 20): 


DUM LA GRANDA DECIDADO 

11. Kaj mi vidis grandan blankan tronon, kaj la Sidanton sur ĝi, antaŭ 
kies vizaĝo forflugis la tero kaj la ĉielo; kaj ne troviĝis loko por ili. 

12. Kaj mi vidis la mortintojn, grandajn kaj malgrandajn, starantajn 
antaŭ la trono; kaj libroj estis malfermitaj; kaj estis malfermita alia 
libro, kiu estas la libro de vivo; kaj la mortintoj estis juĝataj el la 
skribitaĵoj en la libroj, laŭ siaj faroj. 

13. Kaj la maro liveris la mortintojn, kiuj estis en ĝi; kaj la morto kaj 
Hades liveris la mortintojn, kiuj estis en ili; kaj ĉiu estis juĝata laŭ siaj 
faroj. 14 Kaj la morto kaj Hades estis ĵetitaj en la fajran lagon. Tio 
estas la dua morto - la fajra lago. 

15. Kaj se iu ne troviĝis skribita en la libro de vivo, tiu estis ĵetita en la 
fajran lagon. 

En verseto 12 ni legis, ke la homoj estos juĝitaj lau siaj faroj baze de 
tio, kio estas notita en la libroj - la libroj de la faroj. Sed ni atentu, ke 
ne estas tiuj libroj, kiuj decidos inter eterna vivo kaj eterna pereo. 

La juĝado bazita sur la skribitaĵoj en la menciitaj libroj - juĝado pro 
la faroj sur la tero - verŝajne havos influon sur la salajron kaj la benon 
de la glore savitaj homoj, same kiel sur la parton kaj sorton de la 
nesavitoj en la pereo. 

Sed tute alia libro decidos pri la eterna loĝejo. Ni ja legis en v. 12 b: 

" estis malfermita alia libro, kiu estas: 


LA LTBRO DE VTVO 



Kiam temos pri heredado kaj neheredado de la ĉielo por eterne, la 
libroj de la faroj estos metitaj flanken, kaj alia libro estos malfermita. 
"Kaj se iu ne troviĝis skribita en la libro de vivo, tiu estis ĵetita en la 
fajran lagon" (v. 15). 


Tie ni vidis, ke homo, kiu en tiu momento, sortodecida por lia 
eterneco - ne havas sian nomon en la libro de vivo, iros en eternan 
pereon. Kaj al kia loko! 

La fajra lago! 

"Bildesprimo", vi diras. 

Kie en la Skriboj vi trovas indikon, ke ĝi estus ia bildesprimo? 

"Sed Dio estas la Amo kaj ne povus permesi, ke iu estus turmentata 
tiamaniere tra ĉiuj eternecoj", vi eble argumentas. 

Jes, ĝuste tia estas Dio. Nome la Amo mem, kaj Li absolute ne 
deziras, ke iu pereu por eterne. 

"Ĉar Dio tiel amis la mondon, ke Li donis Sian solenaskitan Filon, 
por ke ĉiu, kiu fidas al li (Jesuo), ne pereu, sed havu eternan vivon." 
(Johano 3:16). Kaj: 

kiel Moseo levis la serpenton en la dezerto, tiel devas la Filo de 
homo esti levita; por ke ĉiu, fidanta al li, havu eternan vivon" (Johano 
3:14). 

"Ĉar Dio sendis Sian Filon en la mondon, ne por juĝi la mondon, 
sed por ke la mondo per li (Jesuo) estu savita. Kiu fidas al li (Jesuo), 
tiu ne estas juĝata," ktp (Johano 3:17,18a). 


Vere, Dio amis kaj amas la mondon kaj la homojn tiom, ke Li faris 



ĉion, por ke ili estu savitaj. Li sendis al la homoj Sian propran Filon, 
por ke ili forsaviĝu el tio, kio sen Lia faro aŭtomate kaj nehelpeble 
atendas ilin. Nun do ne Dio kulpas, sed la homo mem, se, ignorante 
tiun savadon, li kaŭzas sian ĵetiĝon en la fajran lagon. 

Kaj kial klopodi forrezoni aferon, ĉar estas malagrable kredi aŭ scii 
ĝin? Tio ja tamen ŝanĝas neniel la veron kaj la fakton. Ĉu ne estas 
preferinde eviti ol vane provi fordisputi abismon, kiu atendas sur la 
vojo? 


"Sed kio pri tiuj, kiuj ne aŭdis la Evangelion?" vi diras. 

Jes, pri tiu afero la Vorto de Dio enhavas malmulte, kaj tial estas 
malfacile respondi tiun demandon. Skribite tamen estas, ke "ĉiu, kiu 
pekis sen leĝo, ankaŭ pereos sen leĝo" (Romanoj 2:12). Do, neniu 
promeso pri savado. Kaj ia juĝado laŭ konsciencoj kaj faroj verŝajne 
influus eĉ pli sur la situacion de la sensciaj paganoj ekster la loĝejoj de 
la eterna beateco - "pereos sen leĝo" ni legis. 

La Skriboj ŝajnas diri almenaŭ tiom, ke la sensciuloj ne partoprenos 
la sorton kune kun la savitoj. Tial estas ja tiel ege grave obei la 
misiordonon de Jesuo: "Iru do kaj disĉipligu ĉiujn naciojn!" (Mateo 
28:19). Kaj anstataŭ demandi pri la sorto de la homoj, kiuj ankoraŭ ne 
havas la Evangelion, pli prave ni demandu kune kun la arda misiulo: 

"Kiel estos por ni, se ni ne proklamos la Evangelion al ili?" 

Krom tio ni povas citi el la Biblio; Mateo 11:20-24: 

20. Tiam li (Jesuo) komencis riproĉi la urbojn, en kiuj estis faritaj la 
plej multaj el liaj potencaj faroj; ĉar ili ne pentis. 

21. Ve al vi, Ĥorazin! Ve al vi, Betsaida! Ĉar se en Tiro kaj Cidon estus 
faritaj tiuj potencaĵoj, kiuj estas faritaj en vi, antaŭ longe ili jam pentus 



en sakaĵo kaj cindro. 22 Tamen mi diras al vi: Estos pli elporteble por 
Tiro kaj Cidon en la tago de juĝado, ol por vi. 

23. Kaj vi, Kapernaum! ĉu vi estos altigita gis la ĉielo? vi 
malsupreniĝos ĝis Hades; ĉar se en Sodom estus faritaj tiuj potencaĵoj, 
kiuj estas faritaj en vi, ĝi restus ĝis hodiaŭ. 24 Tamen mi diras al vi: 
Estos pli elporteble por la lando de Sodom en la tago de juĝado, ol por 
vi. 


Ĉi tie ni vidas, ke estos pli elporteble en la tago de juĝado por tiuj, 
kiuj ne havis la Evangelion kaj ĝian potencon inter si, ol por tiuj, kiuj 
havis. Per tio ni komprenas, ke estos pli elporteble por la paganoj, kiuj 
neniom aŭdis, neniom sciis pri la Evangelio, ol por tiuj, kiuj aŭdis, 
aŭdis eble multfoje, sed tamen ne akceptis la savmesaĝon. Kaj anstataŭ 
demandi "Kio pri la paganoj?" vi serioze demandu vin mem: 

"Kio okazos al mi, kiu aŭdis kaj havis la savmesaĝon, sed kiu tamen 
ne akceptis ĝin?" 


Eble vi apartenas al tiuj, kiuj diras kompreneme sed samtempe 
rifuzante: 

"Jes jes, kredu kiom ajn vi deziras, vi kristanoj, sed tenadu ĉion por 
vi mem kaj lasu aliajn en paco. Ne agitadu!" 

Ni respondu tion per bildo: 

Iu estas pereonta pro marakcidento. Vi helpas lin per io aŭ montras 
al io, kio povos savi lin. Sed li nur diras nezorgante: "Ne agitadu!" 


Kiam infano naskiĝis, ĝi ricevas nomon. Oni enskribas ĝin en 
tiucelan registron, kaj ĝi apartenas al la popolo de sia hejmo, sia 



komunumo kaj lando. Simile validas en la spirita medio. 

Kiam homo saviĝis, naskiĝis denove, lia nomo fariĝas notita (aŭ 
renotita) en la ĉiela libro de vivo. Poste li estas membro de la ĉiela 
reĝa familio kaj civitano en la Regno de Dio. 

Kaj ĉe la granda decidado, la fina juĝo, ĉio dependos de tio, ĉu lia 
nomo troviĝas en tiu libro. Lia afero tute dependos de la ĉiela 
matrikulo de Dio, kaj ne estas certe, ke ĝi enhavas la saman kiel la 
surtera eklezia matrikulo. 

Ne miru do, ke Jesuo instigas la disĉiplojn al ĝojado pri tio, ke iliaj 
nomoj estis skribitaj en la ĉielo! 

Kaj vi, frato aŭ fratino sur la vojo de la spirita vivo, ĉu ŝajnas al vi, 
ke vi havas nur malmulton, pri kiu vi povas ĝoji sur la tero? Memoru, 
ke vi tamen posedas ion treege valoran, kaj ne forgesu glori Dion pro 
ĝi. Nome, ke via nomo estas en la ĉiela libro de vivo. 

Tio ja signifas eternan beatecon por vi! 


"Kaj tute ne eniros en ĝin (en la Ĉielan Urbon) io malpura, nek 
faranto de abomenindaĵo kaj mensogo, sed nur la skribitaj en la libro 
de vivo de la Ŝafido (Kristo)." Apokalipso 21:27 

"Tute ne eniros io malpura." Eĉ ne vestaĵo makulita de la propra 
justeco! Sole tiuj, kiuj "lavis siajn robojn, kaj blankigis ilin en la sango 
de la Ŝafido!" (Apokalipso 7:14 b). Sole tiuj, kies nomo estas skribitaj 
en la libro de vivo, la libro de la Ŝafido! La ceteraj venos en la fajran 
lagon! 

Ĉu vi havas vian nomon en la libro de vivo? 


Nun, se neniam antaŭe, ni devas diri: 



Temas pri la vivo! 


HEREDANTOJ 

" - se idoj, tial heredantoj, heredantoj de Dio, kunheredantoj kun 
Kristo, se vere ni suferas kun li, por ke ni estu glorataj kun li." 
(Romanoj 8:17). 

Logike! Se ni estas infanoj de Dio, ni estas ankaŭ heredantoj de Dio 
kaj kunheredantoj kun Kristo. 

Surteran infanstaton akompanas heredorajto. Tio validas, eĉ se la 
konduto ne ĉiam donis la plej altan poenton. La konduto povas esti pli 
aŭ malpli bona. Sed ĉe la disdonado de la heredaĵo oni demandas nur, 
ĉu la koncernatoj estas naskitaj en la familio. Se jes, tiam ili rajtas 
partopreni kaj ricevi sian parton de la heredaĵo. Kompreneble unu 
kondiĉo estas, ke ĉio okazas laŭleĝe. Nu, kiel ajn pri tio, la heredorajto 
troviĝas. Ĝi akompanas la infanstaton. 

Kaj ne helpas, se infanoj de ia najbaro vestas sin bele, eniras kaj 
envicigas sin kun la heredontaj familianoj. Ne helpas, se ili indikas la 
proksiman najbarecon kaj amikecon kaj ke ili eble servis kelkfoje. Se 
ili ne apartenas al la familianoj, ili ne povas heredi. Oni sekvas la 
registrolibron. 

Simile okazos ĉe la distribuado kaj akceptado de la ĉiela heredaĵo. 
La ĉiela registrolibro, la ĉiela libro de vivo, estos alportita. 

Kiu pro spirita vivo havos la nomon en tiu libro kaj sekve apartenas 
al la Dia familio, tiu rajtos ĉeesti kaj ricevi sian parton de la heredaĵo. 
Eĉ se, pro malforteco aŭ io alia speciala, lia irado sur la spirita vojo kaj 
areno eble ŝanceliĝis kelkfoje. 

Sed la infanoj de la "najbaro", la infanoj de la mondo, havos neniun 
ĉielan heredaĵon, kiom ajn bele ili klopodis vesti sin, en propra robo de 
neriproĉeblo, eventuale en ŝajno de pieco. 



Validos la vortoj el la Psalmaro (87:6): 


"La Eternulo notos: enskribante la popolojn: Ĉi tiu tie naskiĝis." 

Supozeble tio rilatas notadon dum la miljara regno ĉi tie sur tero. 
Sed la sama okazos, kiam Dio listos la popolojn, la civitanojn de la 
ĉielo kaj la heredantojn de la eterna gloro. Tiam Li notos tiel: "Ĉi tiuj 
tie naskiĝis". 

Amiko mia! Ĉu vi naskiĝis de la Spirito; ĉu vi havas vivon en Dio? 

ĈIO NOVA 

"Kaj diris la Sidanto sur la trono: Vidu, Mi faras ĉion nova" 
(Apokalipso 21:5 a). 

Dio ne nur naskas homspiritojn denove per la elaĉeto en Kristo, kaj 
faras ilin novaj kreitaĵoj. Li novigas ankaŭ ĉion eksteran kaj en skalo 
radikala kaj grandega. Ni legu el Apokalipso 20: 

7. Kaj kiam finiĝos la mil jaroj, Satano estos ellasita el sia malliberejo 
(Satano estos ligita dum la miljara regno, v. 1-3), 8 kaj eliros, por 
trompi la naciojn en la kvar anguloj de la tero, Gog kaj Magog, por 
kolekti ilin por la milito; ilia nombro estas kiel la sablo de la maro. 

9. Kaj ili supreniris laŭlarĝe de la tero kaj ĉirkaŭiris la tendaron de la 
sanktuloj kaj la amatan urbon; kaj fajro malsupreniris el la ĉielo, kaj 
ekstermis ilin. 10 Kaj kiu trompis ilin, estis ĵetita en la lagon fajran kaj 
sulfuran, kie troviĝas la besto kaj la falsa profeto; kaj ili estos 
turmentitaj tage kaj nokte por ĉiam kaj eterne. 

Kaj el la dua epistolo de Petro, ĉap. 3: 

7. Sed la nuna ĉielo kaj la tero per la sama vorto estas destinitaj por 
fajro, rezervate ĝis la tago de juĝo kaj pereo de malpiuloj. 



10. Sed la tago de la Sinjoro venos, kvazaŭ ŝtelisto; en tiu tago la ĉielo 
forpasos kun muĝa bruego, kaj la elementoj brulante solviĝos, kaj la 
tero kaj la faritaĵoj en ĝi forbrulos. 

13. Sed laŭ Lia (Dia) promeso ni atendas novan ĉielon kaj novan teron, 
en kiuj loĝas justeco. 


Dio laboras ĝisfunde. 

Unue Li elprenas homojn, kiuj lasas sin esti savitaj. Prenas ilin el la 
malnova, per peko detruita adamanaro, naskas ilin denove kaj faras ilin 
novaj kreitaĵoj en Kristo Jesuo. 

Poste Li fine atakas la pestocentron mem, kaptas la detruanton, la 
diablon Satano, kaj ĵetas lin en lagon fajre kaj sulfure brulantan. Kaj 
per tio Dio definitive ĉesigis la regadon de la diablo. 

La malnovan, pekmakulitan kaj sangebrian teron Dio tutsimple 
forbruligas kune kun la ĉielaj korpoj, kiuj ĉirkaŭas ĝin. En tiu 
katastrofo pereas ankaŭ la lastaj surtere vivantaj nekredantoj. 

Tiam Dio aperigas "novan ĉielon kaj novan teron, en kiuj loĝas 
justeco" (II. Petro 3:13). Kaj tiun novan mondon ekokupas la novaj 
kreitaĵoj, la denove naskitaj, savitaj homoj. La aro, kiu "lavis siajn 
robojn kaj blankigis ilin en la sango de la Ŝafido" (Apokalipso 7:14 b). 

Efektive, io nova! 


Imagu, iam forlasi ĉi tiun malnovan teron, kiu estas tiel 
sangomakulita! Kiu trinkis tiom da sankta kaj nesankta sango ekde la 
tagoj de Habel. Kiu trinkis tiom da larmoj. Kiu devis aŭskulti kaj ehi al 
la ĉielo tiom da krioj de angoro. Forlasi teron kun mondo, kiu estas sub 



la potenco de la diablo. Teron tiel plenan de peko, tentoj kaj danĝeroj, 
mizero kaj suferado. 


Imagu, translokiĝi al tiu nova tero, en kiu loĝas justeco! Kie la 
maljusteco estas anatemita. Kie la etoso mem estas justeco. Kie ne plu 
estas tentado, nek peko, mizero kaj lamentado. Kie kaj kiam la 
malnovaĵoj por ĉiam estas forpasintaj, kaj ĉio estas nova! 

Ho, ke ni jam estus tie! 

Ĉu vi estas survoje al tiu celo? 


Ni legas el Apokalipso, ĉap. 21: 

1. Kaj mi vidis novan ĉielon kaj novan teron; ĉar la unua ĉielo kaj la 
unua tero forpasis; kaj la maro jam ne ekzistis. 2 Kaj mi vidis la 
sanktan urbon, novan Jerusalemon, malsuprenirantan el la ĉielo for de 
Dio, pretigitan kiel fianĉino, ornamita por ŝia edzo. 

3. Kaj mi aŭdis grandan voĉon el la trono, dirantan: Jen la tabernaklo 
de Dio estas kun la homoj, kaj Li loĝos kun ili, kaj ili estos Liaj 
popoloj, kaj Dio mem estos kun ili kaj estos ilia Dio; 4 kaj Li forviŝos 
ĉiun larmon el iliaj okuloj; kaj la morto jam ne ekzistos; ne plu 
ekzistos funebro, nek plorado, nek doloro; la unuaj aferoj forpasis. 

5. Kaj diris la Sidanto sur la trono: Vidu. Mi faras ĉion nova. Kaj Li 
diris: Skribu, ĉar tiuj vortoj estas fidelaj kaj veraj. 6 Kaj Li diris al mi: 
Ĉio fariĝis. Mi estas la Alfa kaj la Omega, la komenco kaj la fino. Mi 
donos donace al la soifanto el la fonto de la akvo de vivo. 7 La 
venkanto heredos ĉion; kaj Mi estos por li Dio, kaj li estos por Mi filo. 
8. Sed por la timemaj kaj nekredemaj kaj abomenindaj kaj mortigistoj 
kaj malĉastuloj kaj sorĉistoj kaj idolanoj kaj ĉiuj mensoguloj, ilia 
lotaĵo estos en la lago, brulanta per fajro kaj sulfuro; tio estas la dua 
morto. 



Kaj el Apokalipso, ĉap 7: 


9. Post tio mi rigardis, kaj jen granda homamaso, kiun neniu povis 
kalkuli, el ĉiu nacio, kaj el ĉiuj triboj kaj popoloj kaj lingvoj, starantaj 
antaŭ la trono kaj antaŭ la Ŝafido, vestitaj per blankaj roboj, kaj kun 
palmoj en iliaj manoj; 10 kaj ili kriis per granda voĉo, dirante: Savo al 
nia Dio, la sidanta sur la trono, kaj al la Ŝafido. 

13. Kaj respondis unu el la presbiteroj, dirante al mi: Kiuj estas ĉi tiuj 
per blankaj roboj vestitaj, kaj de kie ili venis? 14 Kaj mi diris al li: Mia 
sinjoro, vi scias. Kaj li diris al mi: Ĉi tiuj estas la venantoj el la granda 
afliktado, kaj ili lavis siajn robojn. kaj blankigis ilin en la sango de la 
Ŝafido, 15 Tial ili estas antaŭ la trono de Dio; kaj ili servas al Li tage 
kaj nokte en Lia templo; kaj la Sidanto sur la trono etendos super ili 
Sian tabernaklon. 

16. Ili ne plu malsatos, nek plu soifos; ne frapos ilin la suno nek ia 
varmego: 17 ĉar la Ŝafido, kiu estas meze de la trono, paŝtos ilin kaj 
kondukos ilin al akvofontoj de vivo; kaj Dio forviŝos de iliaj okuloj 
ĉiun larmon. 


"Feliĉaj estas tiuj, kiuj lavas siajn robojn, por ke ili havu rajton sur 
la arbo de vivo, kaj ke ili eniru tra la pordegoj en la urbon." 
(Apokalipso 22:14). 


"Kaj la Spirito kaj la fianĉino diras: Venu. Kaj la aŭdanto diru: 
Venu. Kaj la soifanto venu; kiu volas, tiu prenu donace la akvon de 
vivo." (Apokalipso 22:17). 

Ĉu vi estas denove naskita? Ĉu vi havas la vivon en Dio? Ĉu vi 



havas vian nomon en la ĉiela libro de vivo? Ĉu vi povas kanti kun la 
sveda himnisto Nils Frykman: 

"Briladas mia estontec', 
la longa trans ĉi vivopec': 

Ŝafidon, Dion, vidos mi, 
kaj da mizer' ne estos pli. 

Heredo jam atendas min. 

Ĉielo firme gardas ĝin, 
sed ĉe la provoj tie ĉi 
el la util' transdonas Di'." 

Se vi ne povas tion kanti, aŭskultu: 

"Estas viv' en rigardo al la Krucumit', 
estas viv' nunmomente por vi 
Do, rigardu al li por saviĝo, pekul', 

Ĉar por vi suferant' estis li! 

Vidu - por la viv'! 

Estas viv' en rigardo al la Krucumit', 
estas viv' nunmomente por vi." 


Enkomputiligis Daniel Arseneault (' danielarseno@gmail.com ~) 





